Хотин-қизлар қўмитаси аёлларнинг кўмакчисими ёки уларнинг назоратчиси? - UzAnalytics\nХотин-қизлар қўмитаси аёлларнинг кўмакчисими ёки уларнинг назоратчиси?\nСўнгги икки ойда Ўзбекистон Хотин-қизлар қўмитаси ўзига хос “инновацион” ташаббус ва ғояларни илгари сурмоқда. Жорий йил июлида Элмира Боситхонова қўмитага янги раҳбар этиб сайлангач (у илгари ҳам қўмитани бошқарган) мамлакат бозорларини маърифат манбасига айлантириш таклифини эълон қилинди. Бунга кўра, бозорларда Хотин-қизлар қўмитасининг махсус хоналари – бўлимларини ташкил этиш таклиф этилди. Бунақа хоналарда бозорда савдо қилувчи аёлларнинг маънавий маданияти маърифий суҳбатлар ва китоб ўқиш, шунингдек, бозорларга ўрнатиладиган радиокарнайлар орқали ўзбек шоираси Зулфиянинг шеърлари, аёлларнинг хулқ-атворига бағишланган ҳадисларни кунига 5 – 6 марта ўқиб эшиттириш йўли билан оширилади. Ушбу ташаббус ижтимоий тармоқларда кўп шов-шувларга ва қизғин муҳокамаларга сабабчи бўлди. Кўплаб фойдаланувчилар бунақа тадбир куракда турмаслигини, ижтимоий ва иқтисодий муаммоларини ҳал этмаслигини таъкидлади.\nЯқинда Хотин-қизлар қўмитасидан яна бир янги ташаббусни эълон қилинди. Тошкент шаҳрида хотин-қизлар ўртасида ҳуқуқбузарлик ва жиноятчиликни олдини олиш мақсадида жорий йилнинг 27 июнь куни Тошкент шаҳар Ички ишлар бош бошқармаси ҳамда Хотин-қизлар қўмитаси ҳамкорлигидаги Қўшма қарор ишлаб чиқилди. Бунга кўра, туман ҳокимликлари ҳузурида “Тезкор штаб” ҳамда туман ИИБ соҳавий хизмат ходимлари ва Хотин-қизлар қўмитасининг жиноятчиликнинг олдини олиш бўйича ишловчи мутахассисларидан иборат Ишчи гуруҳлар фаолияти ташкил этиладиган бўлди. Шунингдек, ҳар бир маҳаллада маҳалла мутахассиси ва профилактика нозирлари томонидан ҳудудда истиқомат қилувчи хотин-қизларни 23 та тоифа бўйича картотекаларни шакллантириш каби вазифалар белгилаб олинди.\nМазкур ташаббус эълон қилинган куниёқ юзлаб аёллар ижтимоий тармоқларга “#потенциальноопасна” (“#потенциалхавфли аёл”) ҳэштеги билан постлар қўя бошлади. Ҳэштег асосчиси Мадина Рўзматова ижтимоий кампания уютириш мақсади бўлмаганини ва бу дўстона флэшмоб эканини айтди. Бироқ ушбу ҳэштег юзлаб аёллар билан фаолларнинг овозини эшитилишига, шу йўл билан зикр этилган тоифаларнинг мантиқсиз ва хато эканига, шунингдек, ушбу рўйхат тузилгандан сўнг ҳар бир ўзбекистонлик аёл шахсий ҳуқуқи ва эркинликлари хавф остида қолишини ҳис қилишига жамоатчилик эътиборини қаратишга ёрдам берди. Кўп ўтмай, Хотин-қизлар қўмитаси сайтида Элмира Боситхонованинг бундай рўйхатни шакллантиришга қатъиян қаршилиги ва мазкур рўйхатни тузилишига мутлақо алоқаси йўқлиги ҳақида хабар эълон қилинди. Тошкент шаҳар ички ишлар бош бошқармаси (ИИББ) эса рўйхат нотўғри талқин қилинганини таъкидлади: “Ушбу рўйхат аслида иккита бўлиши керак эди, ‒ дея изоҳ берди ИИББдагилар. ‒ Биринчиси дастлабки тўртта банддан, яъни жиноят содир этишга мойил шахслардан иборат бўлиши керак эди. Кейинги 19 та тоифага ижтимоий ҳимояга, ҳуқуқий ёрдамга муҳтож аёллар киради”.\nҚуйида хотин-қизларнинг ижтимоий ҳолатини такомиллаштириш тадбир ва ташаббусларидаги муаммолар, уларнинг ечими ва бу борадаги зарур ислоҳотлар хусусида эксперт ва фаол аёлларнинг фикрлари келтирилади:\n‒ Албатта, сўнгги хабарлар ҳаммани тонг қолдирди. Бунда иккита тамойил кўзга ташланади: биринчиси шуки, Хотин-қизлар қўмитаси (бозордаги хотинлар, энди эса картотекалар билан боғлиқ) чуқур ўйлаб кўрилмаган, мантиқдан узоқроқ ёки “чала ишланган” ташаббусларни ўртага ташламоқда. Улар бундай сиёсатни жамият “эътибор қилмай ўтказиб юбориши мумкинлиги ёки йўқлиги”ни текшириб кўраётгандай таассурот уйғотади. Иккинчи тамойил шуки, қўмита жамиятдаги ўрни қанақа эканини билмаётгандай: давлат идораси бўлиши учун ваколат билан ижтимоий ишонч етишмайди, фуқаролик жамияти ролини ўйнаш учун эса қўмитанинг ўзида на истак ва на “ғурур” бордай. Биринчидан, давлат идораси мақомига эга ННТнинг ролини қайд этиш жоиз. Ўзбекистон Хотин-қизлар қўмитаси ана шундай ННТдир. У нодавлат ташкилоти сифатида давлат рўйхатидан ўтган, фуқаролик жамияти сифатида барча имтиёзлардан фойдаланади, лекин шу билан бирга мамлакатнинг гендер сиёсатидаги тамойилларни (тенденция) белгилайдиган давлат идораси ҳисобланади. Бироқ “иккита курсида ўтириш” унчалик тўғри бўлмаса керак. Мабодо қўмита давлат идораси бўлса, “картотекалар” ёки бўлмаса (сўнгги баёнотларга қараганда) “шахсларнинг эътибор қаратилиши лозим бўлган махсус тоифалари”ни яратишга интилаётганини оқлаш мумкин. Лекин бутун республика бўйлаб бошқарма ва бўлимлари бор Ўзбекистон Хотин-қизлар қўмитаси ўзини фуқаролик жамияти вакили деб ҳисоблаётган бўлса, рўйхатни тузиш аёлларга тамға босишдан бошқа нарса эмас ва унинг мутассадиларига бу ҳуқуқни ҳеч ким бергани йўқ.\n1. Аёллар билан бевосита мулоқотни қўлга қўйиш. Бунинг у ҳозиргидай бирламчи ташкилотлар ёки маҳаллий ўзини-ўзи бошқариш идоралари воситасида йўлга қўйилган мажбурий тартибдан воз кечиб, аёлларнинг ҳақиқий эҳитёжини аниқлаш ва аҳоли билан ишлаш.\n2. Зудлик билан 2 та энг муҳим: “Оилавий/маиший зўравонликни жиноят деб белгилаш тўғрисида”ги ва “Гендер тенглиги тўғрисида”ни қонунни қабул қилиш зарур. Шундагина ҳозирги бошбошдоқликдан ҳамма ҳимояланган бўлади. Шу ўринда Ўзбекистон Хотин-қизлар қўмитаси фақат аёлларни ҳимоя қилиб қолиши керак эмас, гендер масаласини нозик идрок қилишга кўмаклашиши ҳам зарур, бу эркакларни фаол иштирокини талаб этади.\n3. Шахсий ишларга аралашмаслик. Кўпинча юрист сифатида ажрашиш жараёни қанақа бўлиши тўғрисида маслаҳат беришни кўпчилик илтимос қилади. Қизлар аксарият ҳолларда турли сабабларга кўра келин бўлиб тушган оилада яшашни давом эттира олмай қолади. Ҳужжатларни топширишнинг илк шартларидан бири – маҳалладан (маҳаллий ўзини-ўзи бошқариш идораларидан) ва хотин-қизлар қўмитасидан маълумотнома олиш. Қизлар ўша ерга борганда, кўпинча қўпол муомалага дуч келади ҳамда бундай қилмаслик ва ҳар қандай йўл билан бўлса-да оилани сақлаб қолиш кераклиги ҳақида панд-насиҳат олади. Бу шусиз ҳам сиқилиб юрган аёлларга ахлоқий босимни, камситишни ва стрессни кучайтиради.\n4. Шелтер – бошпаналар ишини фаоллаштириш ва ҳар бир ҳолатни таҳлил қилишни йўлга қўйиш. 2018 йилда Ўзбекистон Хотин-қизлар қўмитаси оиладаги зўравонлик жабрдийдаларига ёрдам кўрсатиш учун барча минтақалардан шелтерларни ишга туширди. Яна ишонч телефонлари ҳам ишлай бошлади. Лекин у ерларда жабрдийдаларга 1-2 кундан сўнг жавоб бериб юборилади, бу ҳол улар учун таҳдидни янада оширади, чунки уни уйда зўравон киши жаҳли баттар қўзиган ҳолда кутиб туради. Айнан шундай ҳолларда маҳалла билан Хотин-қизлар қўмитаси ёки ички ишлар идоралари оилавий ишларга аралашса ҳамда малакали, руҳий, ҳуқуқий, тиббий ва зарур ҳолларда моддий ёрдам кўрсатса, мақсадга мувофиқ бўлар эди. Лекин амалда Хотин-қизлар қўмитаси ёрдам керак бўлмаган ёки ортиқча бўлган жойларда ишлаётганини кўряпмиз. Лекин ўша ёрдам зарур бўлган жойда қўмитанинг бор-йўқлиги сезилмайди ҳисоб.\n‒ Назаримда, мамлакат бўйича ижтимоий соҳада иккита асосий муаммо мавжуд: етарлича молиявий маблағ ажратилмаслиги ёки маблағлардан самарали фойдаланмаслик ҳамда ижтимоий соҳада ишловчи профессионал ходимлар етишмаслиги. Бугунги кунда аёлларни ижтимоий ҳимоя қилиш ва ушбу соҳада тадбирлар ишлаб чиқиш масъулияти, асосан, GONGO бўлмиш (давлат ташкил қилган нодавлат ташкилоти) Ўзбекистон Республикаси Хотин-қизлар қўмитасига юклатилган. Қўмитадагилар аёллар ўртасидаги жиноятчиликнинг олдини олиш ва эҳтиёжмандларга ижтимоий ёрдам кўрсатиш бўйича яқиндан бошлаб давлат идоралари билан ҳамкорлик қила бошлади. Кўпчилик ҳолларда таклиф этилаётган ва жорий қилинаётган тадбирлар, илгари сурилаётган ғоялар аёллар эҳтиёжларига мос келмаслиги ва шунга ўхшаш муаммоларни ҳал этиш бўйича халқаро тажрибасини билмаслик оқибатида тескари натижа бера бошлади. Ўрта бўғин ходимлари аёлнинг роли ҳақидаги анъанавий патриархал тутим ва қарашлардан келиб чиқиб иш тутади. Агар энг юқоридан кўрсатмалар ва эндигина оёққа тураётган фуқаролик жамияти босими бўлмаса, аёллар муаммолари билан шуғулланиб ўтиришмас эди. Профессионал психологлар, педагоглар, ижтимоий соҳа ходимларининг йўқлиги таълим, иқтисодиёт ва молиялаш соҳасидаги бошқа кўплаб тизимли муаммолар билан боғлиқ. Анъанавий жамиятда мураккаб тутимлар ва маънавий-ахлоқий қадриятлар босимидан чўчиб қолган аёлнинг энди камситиш ва оиладаги зўравонликка бақамти келиши билан бу ҳақда тегишли идораларга хабар бериш эҳтимоли ортади. Республика ИИВ билан бирга аёллар билан ишловчи янги инспектор лавозимининг жорий этилиши айнан шу билан боғлиқ, деб ўйлайман. У зарур ёрдам бериш учун аёлларни тегишли идоралар билан боғлаб турувчи бўғин бўлади. Мен янги инспекторлик лавозими жорий этилишидан яхши натижа кутяпман, чунки аёллар ва болаларнинг ижтимоий ҳимояси билан фақат бир ташкилот эмас, ички ишлар ва ижтимоий ҳимоя идоралари шуғулланиши керак.\nМадина Рўзматова, жамоатчилик билан алоқалар бўйича мутахассис, комуникациялар бўйича маслаҳатчи, #потенциальноопасна (#потенциалхавфлиаёл) фото-флэшмоби ташаббускори:\n#потенциалхавфлиаёл – дўстона фото-флэшмобдан бошқа нарса эмас. Менинг бировни хафа қилиш, ҳақоратлаш, ҳамиятига тегиш ёки мақолаларимизни тармоққа чиқарилган ғалати рўйхатга қарама-қарши қўйиш мақсадим бўлмаган. Асло.\nМен ушбу масала муҳокамаларидаги жиддийлик ва хезланиш даражасини пасайтирмоқчи бўлган эдим, назаримда, жуда самимий иш бўлди. Гўзал, омади юришган ақлли ва ажойиб қизлар ҳа ҳатто дадил йигитлар ўзи ҳақида гапириб берди. Менинг Facebook’даги лентамга ҳавас қилсангиз арзийди, қаранг, ҳэштегга қандай фотосуратлар қўйилди – сизга ёқиб қолишига аминман. Бир қанча нашрлар биз қизлар билан бир хил постлар қўйганимиз тўғрисида ёзиб чиққандан сўнг бугун мендан 40 киши ҳам онлайн, ҳам офлайн тарзда ўзбек медиа маконида аёллар мавзусидаги муҳокамаларга муносабатим қандай эканини сўради. Кўпчиликнинг ҳафсаласи пир бўлса ҳам, тўғрисини айтаман. Ҳеч қандай муносабатим йўқ. Қўмита ёки бошқа тузилмадагилар бирор нарсага қанчалик мос келишим ёки келмаслигим ҳақида нима деб ўйлашининг менга ҳеч қандай қизиғи йўқ. Ушбу ахборот шов-шувида мен учун бир нарса муҳим: қизларимизнинг ҳеч бири бунақа рўйхатларни жиддий қабул қилмаслиги керак. Ҳар бир қизнинг ўз мақсадига эришиш йўлида – ҳеч кимнинг гапига қулоқ осмасдан – ҳаракатланишга кучи, илҳоми ва қуввати бўлсин.\nБиз айни пайтда эскириб кетган нарсалар: асоссиз айбловлар, мунозаралар ва ваъдаларни тарғиб қилишга жуда катта ресурсларни сарфлаяпмиз. Қизларнинг таълим олиши билан боғлиқ масалани тўлиқ ҳал этганимиз йўқ, маиший даражадаги жинсий камситиш бартараф бўлмади, оиладаги зўравонлик билан боғлиқ ўткир муаммо ҳали ҳам мавжуд. Ўзимдан ёши кичик қизлар билан гаплашганимда, улар ҳали ҳам уларга ўзи маъқул кўрмаган қадриятлар тиқиштирилаётганини, қизлардан ўзи мос бўлишни истамаган нарсалар кутилаётганини айтади. Назаримда, умумий саъй-ҳаракатларни, ресурсларни муваффақиятсиз мулоқот, кераксиз конференция ва “хўжакўрсин” суҳбатларга эмас, ижобий томонга йўналтириш муҳимроқдир. Бу телевизор ёки ижтимоий тармоқлар ленталаридан эмас, ҳар биримиздан – сизнинг шахсий позициянгиз, фикрлашингиз, ишларингиз ва сўзларингиздан бошланади. Дунё ўзгараётганини тушуниб олиш учун вақтимиз етарли бўлди, деб ўйлайман. Ҳозир – ўзимизни ўзгартиришнинг айни вақти.\nМадина Рўзматова таъкидлаганидай, аёлларга потенциал жиноятчилар деб қарагандан кўра, уларни таълим соҳасида ҳуқуқий ислоҳотлар ўтказиш ҳамда иқтисодий ва фуқаролик имкониятларини кенгайтириш билан муваффақият қозониш ва эркин бўлишга илҳомлантириш керак. Халқаро тажрибани ўрганмай ва ундан фойдаланмай, аёлларни ҳимоя қилиш бўйича қабул қилинган конвенцияларга амал этмай туриб, шунингдек, фуқаролик жамияти иштирокисиз ва аёлларнинг эҳтиёжларини пухта ўрганмасдан тенглик сиёсатини шакллантириш мумкин эмас. Бунақа “нотўғри тузилган рўйхатлар”, мамлакат бозорларидаги аёлларни “маънавийлаштиришга”га уринишлар, кундан-кунга давлат бошқарувидаги кадрлар сиёсати тизимида жиддий хатолар борлигини, демократик қадриятларга ўтишга тайёр эмаслигимизни кўрсатмоқда. Юксак малакали ва гендер масаласида фуқаролик институтлари, ННТлар ва энг муҳими, инсон ресурслари: ижтимоий соҳа ходимлари, юристлар, психологлар, инспекторлар ҳамда давлатга аёлларнинг ижтимоий-иқтисодий мақомини кўтаришга ёрдам бера оладиган гендер масалалари бўйича мутахассислар зарур.


Тихановская Киевга миннатдорлик билдирди | Qalampir.uz\nТихановская Киевга миннатдорлик билдирди\nОлам\t10 Июль 16:17 3465\nБеларусь мухолифати етакчиси Светлана Тихановская Литвада Украина Президенти Владимир Зеленский билан учрашгани ҳақида гапирди. Бу ҳақда “Сегодня” нашри хабар бермоқда.\n“Ўтган куни Литвада бўлиб ўтган тадбирда жаноб Зеленский билан кўришдик. Бизда расмий учрашувлар бўлмаган, аммо Украинанинг қўллаб-қувватлашини қай даражада ҳис қилаётганимизни биласизми?”, деган у.\nСиёсатчининг сўзларига кўра, у Украина Ташқи ишлар вазири Дмитрий Кулеба билан ҳам учрашган. Бундан ташқари, Тихановская Киевга Беларусдан кўчиб келаётган Республика Президенти Александр Лукашенко режимининг мухолифларини қабул қилгани учун миннатдорлик билдирган.\nЭслатиб ўтамиз, Литва Тихановскаянинг идорасига дипломатик мақом бергани ҳақида хабар бергандик. Таъкидланишича, бу қадам Литва ҳукуматининг “Беларусь халқи ва Тихановскаяни қўллаб-қувватлаш” сиёсатининг давомидир.\nАввалроқ, Тихановская АҚШ Конгрессида онлайн форматда чиқиш қилгани айтилганди. У нутқи чоғида “Беларуськалия” ва Мозир нефтни қайта ишлаш заводларига қарши санкциялар қўллашни талаб қилганди.\nБунгача, Светлана Тихановская Чехия парламенти Сенатида Беларусь раҳбари сифатида қабул қилинганди.\n31 Июль 13:36 45956\n31 Июль 12:18 17309


Тожик расмийлари озиқ-овқат импортини чекламоқчи\nТожикистонда вазифаси озиқ-овқат хавфсизлигини таъминлаш бўлган янги тузилма ташкил этилди.\n“Озиқ-овқат хавфсизлиги кенгаши” деб номланувчи бу тузилмага мамлакат Бош вазири Оқил Оқилов раҳбарлик қилмоқда.\n2010 йилнинг декабрида Тожикистон “Озиқ-овқат хавфсизлиги тўғрисида”ги қонун қабул қилинганди.\nТожик расмийларининг маълум қилишича, “Озиқ-овқат хавфсизлиги кенгаши” ана шу қонун асосида ташкил этилган.\nМаълумотларга кўра, Тожикистон Молия ва Иқтисодий тараққиёт вазирлари ҳам мазкур кенгашга аъзолар.\nДавлат янги идорасининг вазифаси нимадан иборат?\nТожикистон Қишлоқ хўжалик вазирлигининг иқтисодий сиёсат бошқармаси бошлиғи Аҳмаджон Қодировнинг Озодликка маълум қилишича, янги идоранинг вазифаси озиқ-овқат импорти ҳажмини қисқартириш ва шу йўл билан мамлакатда озиқ-овқат хавфсизлигини таъминлашдан иборат бўлади.\n- Бу кенгашнинг вазифаси озиқ-овқат хавфсизлигига таҳдидларни бартараф қилишдан иборат. Агар энергетика мустақиллигига эришиш ва коммуникацион чекловларни бартараф этиш Тожикистоннинг асосий стратегияси бўлса, яна бир муҳим вазифамиз мамлакатда озиқ-овқат хавфсизлигини ҳар томонлама таъминлашдир. “Озиқ-овқат хавфсизлиги кенгаши” олдида турган асосий вазифа маҳаллий маҳсулот ишлаб чиқаришни йўлга қўйиш билан импорт ҳажмини қисқартиришдан ва бордию мамлакатда озиқ-овқат хавфсизлигига таҳдид туғдирувчи қурғоқчилик ёки сув тошқини каби бирор табиий офат юз бергудек бўлса, бу оғир муаммоларни бартараф қилиш чораларини кўришдан иборатдир, - дейди Қишлоқ хўжалик вазирлиги масъули Қодиров жаноблари.\nТаҳлилчилар: “Тожикистонда озиқ-овқат хавфсизлиги таъминланмаган”\nЎтган йили Тожикистонда қабул қилинган “Озиқ-овқат хавфсизлиги тўғрисида”ги қонунда ҳукумат маҳаллий маҳсулот ҳисобидан аҳоли озиқ-овқат хавфсизлигини таъминлаши ва аҳолини калорияли маҳсулотлар билан таъминлаши зарурлиги белгиланган.\nБироқ, айрим таҳлилчилар мулоҳазасича, Тожикистон озиқ-овқат хавфсизлиги таъминланмаган мамлакат саналади.\n- Озиқ-овқат маҳсулотларининг 90-95 фоизини ташқаридан олиб келаётган Тожикистон таҳдид исканжасида қолган. Бордию бу маҳсулотлар, жумладан, ёғ, ун, шакар каби асосий истеъмол моллари импорти учун бирор чеклов белгилангудек бўлса, у ҳолда, мамлакат инқирозга юз тутади. Аммо бугун ташкил этилган янги идора қай даражада ўз зиммасига олган вазифани бажара олади - буни вақт кўрсатади, - дейди мустақил таҳлилчи Давлатмурод Жумаев.\nЎтган йили Россия ва Қозоғистон қурғоқчилик сабабли ун ва буғдой экспортига чеклов қўйгандан сўнг Тожикистонда ун ва ун маҳсулотлари нархи бир неча бараварга ошиб кетганди, бу эса тожикистонлик орасидан муайян тарангликни юзага келтирганди.\nОзиқ-овқат хавфсизлигини қай йўл билан таъминлаш мумкин?\nТожикистон умумий майдонининг 93 фоизи тоғликлардан иборат бўлиб, экин майдонлари эса атиги етти фоизни ташкил қилади.\nМамлакатда мавжуд текис ерларда ҳамда тоғ ёнбағирларида деҳқончилик қилиш ва боғ-роғлар яратиш учун қулай имконият мавжуд.\nТаҳлилчи Фируз Саидов мулоҳазасича, ана шу мавжуд имкониятлар ишга солинмаётгани ва маҳаллий деҳқонлар қолиб, хорижлик ишлаб чиқарувчилар ҳимояланаётгани бугунги кунда Тожикистонда озиқ-овқат хавфсизлигининг таъминланишига тўсқинлик қилаяпти.\n- “Озиқ-овқат хавфсизлиги кенгаши” энг аввало тожикистонлик маҳсулот ишлаб чиқарувчиларини ҳимоялаши ва уларга имкониятлар яратиб бериши зарур. Ҳозир биз Ўзбекистон, Покистон ва бошқа шу каби бозорларимизга эгалик қилаётган хорижлик ишлаб чиқарувчиларни ҳимоялаб, молиялаштираяпмиз. Менимча, агар биз маҳаллий деҳқонларга зарур имкониятларни яратсак, солиқ борасида имтиёзлар яратсак, минерал ўғит ва ёнилғи билан боғлиқ муаммоларини ҳал қилсак, мамлакат ичкарисида ишлаб чиқариш ўсади. Бу, ўз навбатида, ўзбекистонлик ва покистонлик ишлаб чиқарувчиларни бозорларимиздан сиқиб чиқаради, - дея мулоҳаза билдиради Стратегик тадқиқотлар маркази таҳлилчиси Фируз Саидов.\nТожикистон Қишлоқ хўжалик собиқ вазири Ваҳоб Воҳидов эса биринчи галда ишлаб чиқариш корхоналарини тиклаш, қишлоқ хўжалик ходимларини рағбатлантириш ва деҳқонларга субсидия ажратиш билан мамлакатда озиқ-овқат хавфсизлигини таҳдидлардан сақлаб қолиш мумкин, деган фикрда.\n- Давлат маҳаллий деҳқонларга амалий ёрдам кўрсатмас экан, мамлакат озиқ-овқат хавфсизлигини таъминлаш йўлида бирор яхши натижага эришиб бўлмайди, бу аниқ. Ҳар йил 75 тонна шакар мамлакатга ташқаридан импорт қилинади. Ваҳоланки, Хатлон регионида лавлаги етиштириш ва ишлаб чиқариш цехларини ишга солиш билан ўз шакаримизга эга бўлишимиз мумкин. Ҳозир бир қоп минерал ўғит 150 сомоний (тахминан 31,5 АҚШ доллари - таҳр.). 1991 йилда республикада 30 мингдан ортиқ трактор бор эди. Ҳозир ўшандан 13 минги қолган, холос. Яъни техника ҳам муаммо. Бу муаммолар ечимига, табиийки, деҳқоннинг кучи етмайди. Бошқа давлатлардаги сингари давлат маҳаллий ишлаб чиқарувчиларга субсидия ажратиши зарур, - дейди собиқ вазир Ваҳоб Воҳидов.\nСуҳбатдошимиз берган маълумотларга кўра, Тожикистон аҳолиси бошига йилига 12 килограмм ёғ тўғри келади. Тожикистонликларнинг ёғга бўлган йиллик эҳтиёжини қондириш учун тахминан 100 минг тонна ёғ зарур бўлади.\n- Лекин биз йилига 14 минг тонна ёғ ишлаб чиқараяпмиз. Агар ҳукумат ер эгаларига субсидия ажратса, кунгабоқар етиштиришни йўлга қўйиб, аҳолининг йиллик эҳтиёжини қондириш мумкин бўларди, - дер экан Ваҳоб Воҳидов қишлоқ хўжалик соҳасидаги бошқа муаммоларни ҳам давлат қўлловида ҳал қилиш билан озиқ-овқат хавфсизлигини аста-секинлик билан таъминлаш мумкинлигига ишонишини қайд этади.


15 та хавфли радиоактив ҳудуд: уларга яқинлашмаган афзал | LifeHaq.uz\nМақолада Россия ва МДҲ мамлакатларидаги объектлар рўйҳати келтирилган. Улар назоратсиз атом энергияси, инсоннинг атроф-муҳитга нисбатан масъулиятсизлиги ва эътиборсизлиги қандай оқибатларга олиб келиши мумкинлигига яққол мисолдир.\n«Маяк»ишлаб чиқариш бирлашмаси, Озёрск шаҳри, Россия\n«Маяк» — бу ядровий қурол таркибий қисмлари, изотопларни ишлаб чиқариш, ишлатилган ядровий қуролни сақлаш ва қайта тайёрлаш бўйича улкан мажмуа. 1957 йилда бу ерда кўлами бўйича учинчи ўриндаги (Чернобиль ва Фукусимадаги ҳалокатлардан кейин) авария юз бериб, натижада 100 тоннага яқин радиоактив чиқинди атроф-муҳитга тарқалган. Сўнгра катта ҳудудни ифлослантирган портлаш содир бўлган.\nШундан буён заводда кўплаб штатдан ташқари ҳолатлар юз бериши оқибатида чиқиндилар ташқарига сирқиб кетган.\nСибирь кимё комбинати, Северск шаҳри, Россия\nКорхона ўзига туташган ҳудуддаги ер ости сувларини ифлослантирадиган 125 000 тонна қаттиқ чиқиндиларни қайта ишлайди. Норасмий маълумотларга кўра, шамол ва ёмғир бу чиқиндиларни анча узоқ масофаларга етказади.\n1993 йилда бу ерда атмосферага радиоактив моддалар сирқиб чиққан ва 1 946 киши нурланишга дучор бўлган.\nСинов полигони, Семипалатинск (Семей) шаҳри, Қозоғистон\nҚозоғистондаги машҳур полигон кўплаб зарарланган обеъктлар жойлашган улкан майдонни эгаллаган. Бу ерда Совет Иттифоқида ядро портлаши амалга оширилган. Мазкур полигон – жаҳондаги ядро портлашларининг энг катта жамланмаси бўйича рекордчи ҳисобланади. Бу жойда ядро портлаши натижасида ҳосил бўлган сунъий кўл ҳамда бошқа кўплаб ғаройиб, аммо жуда хавфли ҳудудлар мавжуд.\nҒарбий тоғ-кимё комбинати, Майлуу-Суу шаҳри, Қирғизистон\nМайлуу-Суу дунёдаги энг ифлосланган ҳудудлардан бири саналади. Бу жойда уран қазиб олинади. Ҳар йили қарийб 2 миллион куб метрга тенг радиоактив чиқиндилар ишлаб чиқарилиб, корхонадан узоқ бўлмаган ерда сақланади.\nЧернобиль атом электр станцияси, Припять шаҳри, Украина\nПрипять дарёси ва шу номдаги шаҳар бугунги кунгача инсон фаолиятининг қора ёдгорлиги ҳисобланади. Энг йирик техноген ҳалокат оқибатида ҳосил бўлган чиқиндилар ҳаттоки Поволжьени ҳам қоплаб олган, аммо фақат станция атрофидаги ерлар ҳозиргача ўлик ҳудуд ҳисобланади. Айни пайтда туташ ҳудудларда мунтазам равишда нурланиш таъсири остида бўлган 6 миллионга яқин одам истиқомат қилади. Чернобилдаги ядро ҳалокати натижасида атмосферага чиқарилган радиация Нагасаки ва Хиросимада ядро бомбалари портлаши оқибатида чиқарилган радиациядан 100 баробарга ортиқ бўлган.\nЎрта-Булоқ газ кони, Ўзбекистон\nУшбу газ конида 1963 йилнинг 1 декабрида табиий газ сирқишига боғлиқ авария юз берган. Бурғулаш чоғида қарийб 300 атмосферага тенг босим остидаги табиий газ бўлган аномал юқори қатлам босими (АЮҚБ) тешилган. Авариянинг оқибатлари 1966 йилнинг 30 сентябрида йўналтирилган ядро заряди ёрдамида бартараф этилган. Натижада ёриқ тўсилиб, авария бартараф этилган, бироқ яқин атрофдаги ҳудудларга радиация тарқалган.\nАйхал қишлоғи, Россия\n1978 йилнинг 24 август куни Айхал қишлоғидан 50 километр шарқда «Кратон-3» лойиҳаси доирасида сейсмик фаолликни ўрганиш учун ер ости портлаши амалга оширилган. Портлаш кучи 19 килотоннани ташкил этган. Бу ҳаракатлар натижасида ташқарига йирик радиоактив сирқиш юз берган. Сирқиш шу қадар йирик бўлганидан ҳаттоки, ҳукумат томонидан ҳам тан олинган. Ваҳоланки, Якутияда жуда кўп ер ости дяро портлашлари содир этилган. Ҳозир ҳам юқори тон кўплаб ҳудудларга хос.\nУдачнинск тоғ-бойитиш комбинати, Удачный шаҳри, Россия\n«Кристалл» лойиҳаси доирасида 1974 йил 2 октябрда Удачный шаҳридан 2 километр узоқликдаги масофада 1,7 килотонна кучга тенг ер усти портлаши амалга оширилган. Бундан кўзланган мақсад Удачнинск тоғ-бойитиш комбинати учун тўғон ҳосил қилиш эди. Афсуски, портлаш билан бирга йирик сирқиш юз берган.\nПечора — Кама канали, Красновишерск шаҳри, Россия\nПермь вилоятидаги Чердинск туманининг Красновишерск шаҳридан 100 километр шимолда 1971 йил 23 мартда «Тайга» лойиҳаси амалга оширилган. Унинг доирасида Печора — Кама канали қурилиши учун ҳар бири 5 килотонна кучга эга учта заряд портлатилган. Портлаш юзаки бўлгани учун чиқиндилар сирқиши юз берган. Каттагина ҳудуд зарарланган бўлсада, ҳозир ҳам бу ерда одамлар яшаб келади.\n569-қирғоқ техник базаси, Андреев қўлтиғи, Россия\nИшлатилган ядровий ёқилғини сақлаш жойи Мурманскдан 55 километр шимоли-ғарбда ва Норвегия чегарасидан 60 километр масофадаги Ғарбий кўрфазининг қирғоғида жойлашган. 1982 йилнинг февралида бу ерда радиация аварияси – ҳавзадан радиоактив сувнинг сирқиши юз берган. Ҳалокат оқибатларини бартараф этишга олти йил кетган. Шу давр ичида Баренцев денгизи сувларига 700 минг тоннадан ортиқ юқори радиоактив сув сирқиган. Ҳозирда бу жой бўш ҳолда қолган. Зарарланиш шу қадар жиддий бўлганки, унинг оқибатлари яна жуда узоқ вақт сезилади.\n«Глобус-1» Полигони, Галкино қишлоғи, Россия\n1971 йилда бу ерда «Глобус-1» лойиҳаси бўйича яна бир тинч ер ости портлаши амалга оширилган. Мақсад яна сейсмик кузатишлар бўлган. Зарядни жойлаштириш учун мўлжалланган ёриқ устуни сифатсиз цемент билан қоплангани боис атмосфера ва Шачу дерёсига зарарли моддалар сирқиши юз берган. Бу жой –Москвага энг яқин расман тан олинган техноген зарарланиш ҳудуди.\n«Юнком» кони, Донецк шаҳри, Украина\nБу объект яна «Кливаж» деб ҳам номланади. Чиройли ном ортида Украина ССРнинг Донецк вилояти ҳудудидаги «Юнком» конининг шарқий қанотида 0,3 килотоннага тенг ер ости ядро портлаши яширинган. Жиддий сирқишлар юз бермаган, аммо ҳозирда кон сув билан тўлади ва экологлар катта ҳудуддаги ер ости сувлари зарарланиши эҳтимолидан асосли равишда қўрқмоқда.\nЧажма бўғози, Находка шаҳри, Россия\nБу ерда 1985 йилнинг август ойида ҲДФ кемасозлик заводи пирси яқинида 675 лойиҳасининг К-431 атом сув ости кемасида авария юз берган. Ифлосланиш қарийб 100 минг квадрат метрга тенг майдонни эгаллаган. Авария бартараф этилганидан сўнг кема ҳудди шу авария оқибатида радиоактив ифлосланиш туфайли 627А лойиҳасининг АПЛ К-42 «Ростовский комсомолец»и билан бирга узоқ муддатли сақлаш учун Павловский бўғозига олиб кетилган.\nГаз-конденсат кони, Крестище қишлоғи, Украина\nМазкур ҳудудда тинч мақсадда ядро портлашидан фойдаланиш бўйича навбатдаги омадсиз тажриба ўтказилган. Аниқроғи, кондан сирқиб чиқаётган газни бир йил давомида тўхтатиш имкони бўлмаган. Портлаш билан бирга чиқинди сирқиши, унга хос қўзиқорин кўриниши ва туташ ҳудудларнинг зарарланиши кузатилган. Аввалги ва ҳозирги вақт учун радиация фони ҳақидаги расмий маълумотлар йўқ.\nТоцк полигони, Бузулук шаҳри, Россия\nҚачонлардир ушбу полигонда «Снежок» номли тажриба – ядро портлаши оқибатларининг одамларга таъсирига оид дастлабки синов ўтказилган. Машқлар чоғида Ту-4 қирувчиси тротил эквивалентида 38 килотонна кучга эга ядро бомбасини ташлаган. Портлашдан тахминан уч соат ўтгач зарарланган ҳудудга 45 минг ҳарбий хизматчи юборилган. Улардан саноқлилари тирик қолган. Ҳозирда полигон мавжудми ёки йўқотилганми – маълумот йўқ.\n25/01/2020 13:00:00 3478 0 Манба: https://lifehacker.ru


Ушбу ҳафтада Ўзбекистонда катта тантаналар билан Наврўз байрамининг нишонлангани ва Ўзбекистон мусулмонлари идорасининг ушбу байрамни нишонлашга рухсат берувчи жума маърузаси ижтимоий тармоқларда баҳс бўлмоқда. Диний идора Наврўз Ўзбекистонда диний байрам эмас, балки баҳор фаслининг бошланишига бағишланган умумхалқ байрами бўлгани боис, нишонлаш мумкин, дея фатво берди.\nЖума маърузаси: Наврўзнинг динга дахли йўқ\nДиний идора расмий сайтида Наврўз байрамига бағишланган қаторқ мақолалар эълон қилинди ва уларда, жумладан, байрамга бағишлаб ўтказилган идора доирасидаги тадбирлар ҳам санаб ўтилди.\nТилга олинган байрам тадбирларидан бири идора ичидаги футбол жамоалари орасида Наврўз арафасида ўтказилган турнидир. Яна бир тадбир эса Бухородаги аёллар мадрасасида ўқиётган хотин-қизлар ўртасида ўтказилган кўрик-танловдир.\n18 март куни - Наврўз байрами арафасида республика масжидларида ўқиш учун ҳозирланган Жума маърузасида эса, жумладан, шундай дейилди:\n“...Аллоҳ таоло Ўз иродаси билан инсон ер юзини обод қилиши ва унда чиройли ҳаёт кечириши учун лозим бўлган ҳаво, сув, қуёш ва тупроқни унга бўйсундирди... Аллоҳ таоло шундай марҳамат қилади:\n“Кўраяпсизки, осмонларни устунларсиз яратиб, сизларни тебратмаслиги учун Ерда тоғларни барпо қилди ва унда турли жондор(лар)ни тарқатиб қўйди. Яна Биз осмондан сув (ёмғир) ёғдириб, (ерда) турли чиройли (ўсимликларни) ундириб қўйдик” (Луқмон, 10).\nБу байрам халқимиз Ислом дини билан шарафланишидан олдин ҳам бўлган, Исломдан кейин ҳам у дин таълимотларига ва мусулмон ақидасига зид бўлмагани учун ҳануз нишонлаб келинади... У ҳозир мамлакатимизда умумхалқ байрами сифатида кенг нишонланмоқда. Таъкидлаш жоизки, Наврўз байрамининг дин ёки эътиқодга умуман дахли йўқ бўлиб, ушбу кун азал шарқ халқларида янгиланиш, яшариш байрами, деҳқончилик мавсумининг бошланиши, янги ҳаёт палласи сифатида кўрилган".\nБаҳс: Исломда икки Ҳайитдан бошқа байрам йўқми?\nЎзбекистонда умумхалқ байрами сифатида расмий байрам тадбири билан нишонланадиган икки йирик санадан бири – Наврўздир. Яна бири эса Мустақиллик байрами.\nБу йил ҳам Наврўз катта танталар билан Тошкент марказида иншонланди ва ижтимоий тармоқларда бу байрамнинг Исломда тақиқланганини таъкидлаган ҳамда аксинча, буни диний аҳамиятга эга бўлмаган умумхалқ байрами сифатида нишонлаш керак, дегувчилар ичида баҳс яна қизиди.\nНаврўз мумкинмас, дегувчилар асосан икки диний далилни илгари сурмоқдалар. Жумладан, улар Наврўзнинг оловга сиғинувчи оташпарастлар орасида кенг тарқалган йирик байрам бўлганини тилга олиб: "Ким бир халққа ўхшаса, бас у, улардан биридир!" деган ҳадисни келтирмоқдалар. Бундан ташқари, Ислом пайғамбари Муҳаммад алайҳиссаломнинг умматга янада яхшироқ икки байрам - Рамазон ва Қурбон ҳайити берилганини айтгани ҳақидаги ҳадисни тилга олмоқдалар.\nАммо, баҳснинг қарши тарафидагилар, худди Мусулмонлар идораси таъкидлагани каби, Ўзбекистонда бу байрамни диний маросим эмас, балки баҳор фасли бошида деҳқончиликнинг бошланишига бағишланган анъанавий-миллий-ижтимоий бир маросим, деб баҳоламоқдалар. Яъни, Исломда икки Ҳайитдан бошқа байрам йўқ, дегувчиларга қарши фикр билдирувчи мусулмонлар ҳам кўп бўлмоқда.\nБиз аввалига 31 миллион аҳоли истиқомат қилаётган мусулмон Ўзбекистонда диндорларга бош-қош бўлган диний идорадан Наврўзни нишонлашга оид келтирган асослари, далилларини сўрадик.\nА.Мансур: Исломнинг бағрини торайтирмаслик керак\nОзодлик саволларига жавоб берган шайх Абдулазиз Мансурдан ижтимоий тармоқларда Наврўзни нишонлаш мумкин эмас, деган аҳли илмлар илгари сураётган далилларга жавоб беришни ҳам сўрадик.\nУ киши Ўзбекистонда Наврўз байрамининг нишонланиши ва бунда диний идора иштирокини ёқлади ҳамда бунга ўз далил-изоҳларини келтирди.\nДиний идора позициясига кўра, Наврўз байрамининг динга алоқаси йўқ ва Ўзбекистонда у баҳор фаслинининг бошланиши билан боғлиқ ижтимоий аҳамиятга эга бир байрамдир.\nБундан ташқари, бу байрам Ўзбекистонда расман умумхалқ байрами сифатида эълон қилинган ва давлат миқёсида нишонланади. Абдулазиз Мансур бунга қиёслаб Мустақиллик байрамини келтирди.\nҚуйида у киши билан суҳбат ўрин олган "Ислом ва мусулмонлар" эшиттиришини тинглашингиз мумкин:\nАммо, мусулмонларнинг Наврўз ва умуман, икки Ҳайитдан бошқа байрамларни нишонлаш мумкинки ёки йўқми, деган баҳс жиддий баҳслардан яна биридир.\nШу боис, келгусида бу мавзуда томонларни суҳбатга чорлаш нияти бор. Янгиликлар учун сайтимизни кузатиб боринг!\nАйни пайтда, бу баҳсли мавзу хусусида сизда бирор муносабат бўлса ва хусусан, Диний идорадан олинган жавобга эътирозларингиз бўлса, марҳамат, бизга боғланинг:


Home Page > > ҲАР БИР МУРОЖААТ ЭЪТИБОР МАРКАЗИДА\nНавоий вилояти ҳокими Қобул Турсунов “Қизилқумцемент” АЖ соғломлаштириш масканида фуқаролар билан навбатдаги сайёр қабу-лини ўтказди.\nАслида ҳам Давлатимиз раҳбари томонидан амалга оширилаётган барча ислоҳотлар замирида халқимизнинг турмуш фаровонлигини яхшилаш, одамларимизнинг бахтли яшашини таъминлашдек эзгу мақсадлар мужассам.\nЗеро, халқ билан мулоқот қилиш, уларнинг муаммоларини ўрганиш, ижобий ҳал этиш устувор масала сифатида илгари сурилгани халқимизнинг давлатдан, жамиятдан рози бўлиб бўлишида муҳим омил бўлмоқда.\nАйни пайтда “Инсон манфаатлари ҳар нарсадан улуғ”, “Халқ давлат идораларига эмас, давлат идоралари халқимизга хизмат қилиши керак”, “Халқ бой бўлса, давлат ҳам бой ва қудратли бўлади”,деган шиорлар ҳаётимиз мазмунига айланиб улгурди.\n— Инсон манфаатларини ҳимоя қилиш учун раҳбарлар халқ билан мулоқот қилиши, фуқароларнинг дарду ташвишлари, орзу ниятлари, ҳаётий муаммо ва эҳтиёжларини яхши билиши кераклигини даврнинг ўзи таъқозо этмоқда, — дейди вилоят ҳокимлиги Жисмоний ва юридик шахсларнинг мурожаатлари билан ишлаш бўйича масъул ходими Қ.Абдуазизов. — Айниқса, сўнгги уч йил, барчамизнинг ҳаётимизга, хусусан мамлакатимиз тарихига янги давр нафасини олиб кирди. Бугунги сайёр қабулда ҳам ҳар бир мурожаат атрофлича таҳлил этилиб, аксарияти жойида ҳал этилди. Қабул давомида фуқаролардан 48 та мурожаат тушган бўлса, уларнинг 14 таси жойида ижобий ечим топди. 9 та мурожаатга ҳуқуқий тушунтириш берилди ва 25 та мурожаат юзасидан ўрганиш талаб этилганлиги сабабли кўриб чиқиш жараёнига қабул қилинди.\nСаховатпеша халқмиз. Айниқса, бу эзгу амаллар муқаддас Рамазон ойида янада кенг қулоч ёзади. Сайёр қабулда тадбиркор, “Кармана томорқа хизмати-2” масъулияти чекланган жамияти раҳбари Самад Аҳмедов кам таъминланган оилаларнинг оилавий шароитини яхшилаш мақсадида 30 дона тикув машинаси текинга ажратишини маълум қилди. Айни пайтда Халқ қабулхонасига бу борада мурожаат қилган кам таъминланган оилалар рўйхати шакллантирилмоқда. Шунингдек, саховатпеша тадбиркор сайёр қабулда молиявий ёрдам сўраб мурожаат этган Кармана тумани “Кумушкон” маҳалла фуқаролар йиғинида истиқомат қилаётган, оилавий аҳволи оғир Жамила Сафаровага ҳам бир дона наслли қора мол беғараз берадиган бўлди.\nСайёр қабул доирасида меҳнат ярмаркаси, “Ҳар бир оила тадбиркор” дастури ижроси юзасидан тижорат банклари томонидан банк имтиёзлари хусусидаги кўргазмалар намойиши ва имтиёзли кредитлар таклифи фуқа-ролар учун янада қулай имконият яратди.\nМамлакатимизда амалга оширилаётган мулоқотнинг бундай бетакрор тизими халқимиз турмуш даражасини юксалтиришга қаратилганлиги билан янада ҳамиятлидир.\nКўрилганлар сони: 1533


Сиз Humo терминалидан фойдаланяпсизми? | BUXGALTER.UZ\nДСҚ солиқ тўловчининг шахсий кабинетлари орқали Humo тўлов тизими терминаллари фойдаланувчиларини мазкур тизимнинг афзалликлари ва терминалнинг тўлақонли ишлаши учун жавобгарлик ҳақида хабардор қилди.\nХўжалик юритувчи субъектлар томонидан тўлов терминалидан фойдаланиш талабларига риоя қилинмаслиги касса аппаратлари билан жиҳозлаш ва улардан фойдаланиш тартибини, савдо ва хизмат кўрсатиш қоидаларини бузишга тенглаштирилади.\nТерминалдан фойдаланиш тартибини бузиш қуйидаги санкцияларга сабаб бўлади:\nбиринчи ҳуқуқбузарлик – БҲМнинг 30 бараваридан 50 бараваригача (6 690,0 – 11 150,0 минг сўм);\nҳуқуқбузарлик бир йил ичида такрор содир этилганда - БҲМнинг 75 бараваридан 100 бараваригача (16 725,0 – 22 300,0 минг сўм);\nпластик карталар асосида тўловларни қабул қилишни рад этганлик – БҲМнинг 100 баравари (22 300,0 минг сўм).\nБугунги кунда корхоналарнинг аксарияти Humo терминаллари билан жиҳозланган, бироқ аҳоли Uzcard карталари билан тўловни амалга оширишни давом эттирган ҳолда мазкур тизимнинг пластик карталаридан ҳали фаол фойдаланишмаяпти. Бундай вазиятда терминал эгаси нима биландир таваккалчилик қиладими?\nАйтиб ўтилган хабарнома-хат жавоб талаб қилмайди, бироқ уни эътиборга олиш зарур. У жўнатилгандан кейин солиқ органлари вакиллари хронометраж кўздан кечиришни ўтказиш учун келишлари эҳтимоли мавжуд.\n“Humo терминалининг тўлақонли ишлашига” расман тайёр бўлиш учун, унинг ҳолати ва ишлаш қобилиётини текшириб беришлари учун банк мутахассисларини таклиф этинг. Ушбу тартиб-таомил терминал ижара шартномасида назарда тутилган бўлиб, қўшимча тўлов талаб этмайди. Банк билан тузилган шартномангизда ушбу жиҳатни аниқлаштириб олинг. Текширув ўтказилиши ҳолатига ўзингизни эҳтиёт қилиш учун тегишли кузатув далолатномасини тузинг.\nҚҚС тўловчиларнинг сони 6 баравар ошди\nКим алкоголь билан улгуржи ва чакана савдо қилиши мумкин


Хатирчи туманида "Янги 2021 йил байрами"га бағишлаб спортнинг Бадминтон туридан БЎСМ биринчилиги мусобақаси бўлиб ўтди. » Navoiy viloyati Jismoniy tarbiya va sport boshqarmasi\nASOSIY » VILOYAT YANGILIKLARI » Хатирчи туманида "Янги 2021 йил байрами"га бағишлаб спортнинг Бадминтон туридан БЎСМ биринчилиги мусобақаси бўлиб ўтди.\nХатирчи туманида "Янги 2021 йил байрами"га бағишлаб спортнинг Бадминтон туридан БЎСМ биринчилиги мусобақаси бўлиб ўтди.\nАвтор: admin от 25 декабрь, раздел: VILOYAT YANGILIKLARI / SPORT YANGILIKLARI, просмотров 325\nЖорий йилнинг 24 декабр куни Навоий вилояти, Хатирчи тумани Болалар-ўсмирлар спорт мактаби томонидан 24-мактабда "Янги 2021 йил байрами"га бағишлаб спортнинг Бадминтон туридан ўсмирлар ва қизлар ўртасида БЎСМ биринчилиги мусобақаси бўлиб ўтди. Мусобақага24-мактаб жамоаси ва 59-мактаб жамоаларидан 45 нафардан ортиқ ўсмирлар ва қизлар иштирок этишди.\nМусобақа кўтаринки рўҳда ташкил этилиб, умумий хисобда 1-ўрин 24-мактаб жамоасига насиб этган бўлса, 2-ўрин 59-мактаб жамоаси бадминтончиларига насиб этди. Мусобақа сўнгида ғолиб жамоаларга эсдалик дипломлари ва медаллар топширилди.\nНавоий шаҳрининг “Ёшлар" хиёбони ҳамда "Ёшлар" кўли атрофи бўйлаб Вилоятдаги корхона, ташкилот ва муассасалар ишчи-ходимлари ўртасида “Автомобилсиз кун” акцияси доирасида “Эрталабги бадантарбия” ва “Веломарафон” спорт мусобақаси ўтказилди.


АҚШ йирик кимё заводида ёнғин юз берди, аҳоли эвакуация қилинмоқда - видео - 15.06.2021, Sputnik Ўзбекистон\nИллинойс штатидаги Роктон шаҳрида Chemtool кимё заводида ёнғин содир бўлди. 15.06.2021, Sputnik Ўзбекистон\nТОШКЕНТ, 15 июн — Sputnik. Иллинойс штатидаги Роктон шаҳрида Chemtool кимё заводида ёнғин содир бўлди. Ҳозирда ҳодиса содир бўлган жойдан аҳоли ва корхона ишчилари эвакуация қилинмоқда, деб ёзади РИА Новости америкалик ОАВ маълумотларига асосан. Таъкидланишича, эрталаб заводда ёнғин бошланди, сабаб ҳозирча номаълум.Оловни сув билан ўчиришдан воз кечилди. Ёнғин ўчириш хизмати бошлиғи Роктон Кирк Уилсоннинг сўзларига кўра, бу Миссисипи дарёсининг ирмоғи бўлган Рок дарёсига хавфли сув оқиб тушишига олиб келиши мумкин.Маҳаллий ҳокимият органлари олтингугурт кислотаси, азот ва қўрғошин каби кимёвий моддаларнинг тарқалиш хавфидан хавотирда. Соғлиқни сақлаш департаменти ходими Сандра Мартелл фуқароларга кўчада ниқоб тақишни тавсия қилди.\nИллинойс штатидаги Роктон шаҳрида Chemtool кимё заводида ёнғин содир бўлди.\nТОШКЕНТ, 15 июн — Sputnik. Иллинойс штатидаги Роктон шаҳрида Chemtool кимё заводида ёнғин содир бўлди. Ҳозирда ҳодиса содир бўлган жойдан аҳоли ва корхона ишчилари эвакуация қилинмоқда, деб ёзади РИА Новости америкалик ОАВ маълумотларига асосан.\nТаъкидланишича, эрталаб заводда ёнғин бошланди, сабаб ҳозирча номаълум.\nОловни сув билан ўчиришдан воз кечилди. Ёнғин ўчириш хизмати бошлиғи Роктон Кирк Уилсоннинг сўзларига кўра, бу Миссисипи дарёсининг ирмоғи бўлган Рок дарёсига хавфли сув оқиб тушишига олиб келиши мумкин.\nМаҳаллий ҳокимият органлари олтингугурт кислотаси, азот ва қўрғошин каби кимёвий моддаларнинг тарқалиш хавфидан хавотирда.\nСоғлиқни сақлаш департаменти ходими Сандра Мартелл фуқароларга кўчада ниқоб тақишни тавсия қилди.


06 май 2021, Тошкент вақти: 17:51\n29 июнь куни Жиноят ишлари бўйича Тошкент шаҳар Сергели тумани суди судьяси Баҳодир Юсупов раислигида тадбиркор ака-укалар Ойбек ва Элдор Миралиевлар устидан ўтаётган суд жараёнининг навбатдаги мажлиси, адвокатларнинг суд таркибига отвод беришига қарамай, давом эттирилди.\nАдвокатларга кўра, "дастлаб адолатли бошланган суд мутлақо тескари томонга ўзгарган, судланувчиларнинг ҳимоя тарафи томонидан келтирилган илтимосномалар асоссиз равишда рад қилинмоқда".\nСуд ёпиқ ўтди: жамоатчилик, журналистлар ва ҳуқуқ фаоллари суд мажлисларига қўйилмаяпти. Бу ҳолат эпидемологик вазият билан изоҳланди. Бироқ судланувчиларнинг ҳимоячилари суднинг ёпиқ ўтаётгани учун судга ишончсизлик билдириб, суднинг бутун таркибига отвод беришди, аммо бу отвод рад қилинди.\nСуд эса ўз ҳаракатини Ўзбекистон Олий суди Раёсатининг шу йил 20 мартдаги суд иштирокчилари (судланувчи, прокурор ва ҳимоячилар) бўлмаган шахсларни суд биносига киритмаслик борасидаги қарори билан изоҳлади.\nТоштурмага коронавирус оралади, суд онлайн тартибга кўчди\nСуд ходимига кўра, Ўзбекистон Ички ишлар вазирлигининг 1-сонли тергов изоляторида коронавирусга гумон қилиниб, бир неча шахс карантинга олинган. Шу пайтга қадар Тоштурмада ўтаётган судлар 29 июндан онлайн тартибга ўтди. Жумладан, ака-ука Миралиевлар билан онлайн тартибда ўтказилган суд мажлисларида эса суд тергови деярли якунланмоқда.\nЖиноят ишида асосий гувоҳ бўлиб ўтган ва судда сўроқ қилиниши лозим бўлган Ғафур Раҳимовнинг ўзи, суд ажрими бўлишига қарамай, маҳкамага келмаяпти.\nАдвокатларга кўра, Ғафур Раҳимов 2019 йилнинг 22 декабрида (Президент сайлови куни) Бош прокуратурада ака-ука Миралиевларга қарши узоқ кўрсатма берган ва бу ҳаракати билан судда ҳам кўрсатма беришга мажбур. Шунингдек, процессуал қонунчилик жиноят ишининг барча иштирокчиларини, жумладан, Бош прокуратура терговчиларини ҳам судда сўроқ қилишга имкон беради. Бу борада илтимоснома киритилганига қарамай суд Бош прокуратура ходимларини сўроқ қилишга шошилмаяпти.\nГувоҳлар собиқ хўжайинига қарши кўрсатма бера бошлагани айтилди\nАдвокатларга кўра, суд мажлисларида сўроқ қилинган таниқли тадбиркор Ғафур Раҳимовнинг собиқ ёрдамчиси Зиёвуддин Ҳожиниёзов, тадбиркорга тегишли ширкат ходимаси Наталья Шоназаровалар эса собиқ хўжайинига қарши кўрсатмалар бериб, низода тадбиркор ака-укаларнинг ҳақлигини эътироф этишмоқда.\nАдвокатлардан бирининг айтишича, суд мажлисида тадбиркор Ғафур Раҳимовнинг Ўзбекистондаги сўнгги “смотряшчий”си экани айтиладиган гувоҳ Алишер Алимовни қайта сўроқ қилди. У олдинги суд мажлисларида адвокатлардан бирини суд мажлиси давомида ҳақорат қилгани боис маъмурий жавобгарликка тортилганди.\nАдвокатлар, шунингдек, гувоҳ Фарруҳ Бахтиёров судга Раҳимовлар оиласининг ака-ука Миралиевларни қаматиш режаси акс этган аудио кассетани тақдим қилганини, суд маслаҳатлашувлар давомида бу далилий ашёга баҳо беришини айтганини хабар қилди.\nАммо Ойбек Миралиевнинг адвокати Ёқутхон Худоëрова ака-укага қарши иш тўлалигича "уйдирма" эканини 2019 нинг декабрида иддао қилган эди.


Қора бозорда янги рекорд: "Катта валютчиклар" долларни 5 минг сўмга чиқарди\n16 январ 2021, Тошкент вақти: 13:59\nЎзбекистондаги қора бозорларда АҚШ доллари янги рекорд ўрнатди - 4 минг 550 сўмдан 4 минг 900 - 5 минг сўмга чиқди. Саррофлар "ошди-ошди" сабабини на исми, на изи кўринган "катта валютчиклар" зиммасига юкламоқда. Марказий банк эса сўнгги бор 1 АҚШ долларининг нархини 2 минг 522 сўм қилиб белгилаган.\n16 май куни тушдан кейин Тошкентдаги қора бозорларда 1 АҚШ долларининг нархи 4 минг 950, баъзи жойларда эса 5 минг сўмга қимматлади. Бу мустақил Ўзбекистон тарихида қайд этилган янги рекорд кўрсаткичдир.\n17 май куни тушга бориб, нарх бироз тушди - 4 минг 750 - 4 минг 850 сўм бўлди.\n16 май - 17 май кунлари Тошкентдаги қора бозорлар вазиятини кузатган мустақил журналист Абдураҳмон Ташанов бу "ошди-ошди"лар сабабини ҳеч ким аниқ изоҳлай олмаётганини айтмоқда:\n- 16 май куни тушдан кейин кечки соат 4 ларга бориб, долларнинг нархи бирданига 300 - 350 сўмга ошиб кетди. Тушда 4 минг 50 0 - 4 минг 550 сўмдан сотилиб турган доллар, кечга бориб 4 минг 900 сўмдан сотилди, - дейди журналист.\nОзодликка ёзаётган муштарийлар Тошкент шаҳридаги хорижий валюта қора бозорларининг айримларида АҚШ доллари 5 минг сўмдан сотилгани ҳақида ёзмоқдалар.\nСотувда эса 1 АҚШ доллари 16 май куни 4 минг 750 - 4 минг 800 сўмга чиқди, эртаси куни тушга бориб эса 4 минг 550 - 4 минг 600 сўмга тушди.\nШу йил март ойи бошида АҚШ доллари 3 минг 700 сўмдан бирданига 4 минг 100 сўмга кўтарилган эди. Орадан бир ой ўтиб - 2 апрель куни яна 400 сўмга қимматлаб, доллар нархи 4 ярим минг сўмга чиқди.\nОрадан яна бир ойдан ошироқ вақт ўтиб, айни жараён такрорланди ва бу гал ҳам хорижий валюта нархи 400 сўм атрофида қимматлади.\n- Лекин, қора бозорлардаги тўпалонлар ҳали ҳам тинчигани йўқ. Энди шу шанба-бозор кунлари ўтиб, нарх тушса керак. Ҳозир долларнинг ўртача мўътадил нархи қора бозорда 4 минг 500 - 4 минг 550 бўлиб қолди. Қизиғи, бу гал саррофлар ҳеч қанақа сабаб келтиролмаяпти. Суриштирсам, "катта валютчиклар" нархни белгилаб бераяпти, дейишди. Лекин, уларни ҳеч ким билмайди, танимайди, - дейди журналист.\nМарт ойида АҚШ доллари нархи бирданига 400, баъзи ҳудудларда эса 500 сўмга қимматлаб, рекорд ўрнатганида саррофлар бунинг сабабини Россиядаги молиявий аҳвол - рублнинг қадрсизланишию Ўзбекистонга хорижий валюта оқимининг кескин камайгани билан изоҳлаган эдилар.\nТошкентлик иқтисодчи Тошбек эса қора бозорда доллар нархининг ошиши қатор омиллар ҳосиласидир ва ааниқ сабабни айтиш мушкул, деган хулосада.\nҚуйида иқтисодчи билан суҳбатни тўлиқ тинглашингиз мумкин:\nҚора бозорда доллар рекорд ўрнатди - 5 минг сўмга чиқди\nМарказий банк 12 май куни хорижий валюталарнинг сўмга нисбатан янги курсини эълон қилган. Унда 1 АҚШ долларининг нархи 2 минг 522 сўм қилиб белгилаган.\nЎзбекистонда 2013 йилнинг 1 февралдан бошлаб жисмоний шахсларга нақд кўринишда хорижий валюта айирбошлаш тақиқланган. Хорижий валютани фақат банклар орқали - фуқароларнинг пластик карточкаларига ўтказиб бериш йўли ҳамда пул ўтказмалари кўринишида олиш мумкин мумкин.\nБундан ташқари, чет элга кетаётган фуқаролар паспорти ва учқич чиптасини кўрсатиб, 2000 АҚШ долларигача пулни давлат белгилаган курсда бир кварталда бир марта харид қилиши мумкин.


Сингапурда COVID-19 вакцинасининг клиник синовлари бошланди - Hidoyat.uz\nАсосий саҳифа Янгиликлар Дунё янгиликлари Сингапурда COVID-19 вакцинасининг клиник синовлари бошланди\nЧоп этилди Avgust 12, 2020 Сингапурда COVID-19 вакцинасининг клиник синовлари бошландиda fikr bildirishni o'chirish\nСингапурда коронавирус инфекциясига қарши Lunar-Cov19 номли вакцинани клиник синовдан ўтказиш бошланди. Бу ҳақда бугун, яъни 12 август куни «ТАСС» хабар берди.\nТажрибада 21 ёшдан 55 ёшгача бўлган 100 киши иштирок этади. Октябрнинг охиригача давом этадиган биринчи босқич мобайнида олимлар препаратнинг потенциал токсик даражасини баҳолашади, шунингдек, организмдан қандай чиқиб кетишини аниқлашади.\nLunar-Cov19 вакцинасининг ўзига хослиги шундаки, препарат таркибида вирус бутунлигича эмас, балки вируснинг генетик материал фрагментлари бўлади холос. У одам организмига тушгач, ушбу элементлар ҳужайраларни SARS-CoV-2 га қарши ҳимоя оқсилини ишлаб чиқаришга мажбурлайди.


Тараққиёт йўқ жойда маърифат, маърифат йўқ жойда тараққиёт йўқ « Ўзбекистон Халқ Ҳаракати\nТараққиёт йўқ жойда маърифат, маърифат йўқ жойда тараққиёт йўқ\n12 January 2018 - 8:30\n– Ислом майдонга кашшоф бўлиб чиқди! – деди мужоҳидларнинг йўриқчиси мужоҳид аёлнинг тортаётган изтиробларидан юраги ёниб. – Яъни, кашф этувчи, кашфиётчи бўлиб чиқди. Қанақа кашфиётчи? Аллоҳни, Одамни ва Оламни кашф этувчи. Токи Аллоҳни кашф этмас эканмиз, Одамни ҳам, Оламни ҳам англамаймиз. Одамни, Оламни узлуксиз кашф этмас эканмиз, Аллоҳни ҳам англамаймиз. Аллоҳни, Одамни ва Оламни узлуксиз кашф этиш дегани узлуксиз тараққиёт, маърифат дегани. Тараққиёт йўқ жойда маърифат, маърифат йўқ жойда тараққиёт йўқ. Шу уч нарса исломнинг асл моҳиятини ташкил этади. Исломнинг асл моҳияти унинг узлуксиз кашфиётчи дин эканлигида намоён бўлади. Ислом тўғри идрок этилган асрларда: Берунийлар, Ибн Синолар, Фаробийлар каби юзлаб катта-катта олимлар гумбурлаб чиқиб, башарият шуури осмонини қуёш каби шуълалантирган эдилар. Ҳар қандай маърифатнинг самараси Аллоҳга юз бурмоқдир, дея улуғларимиз бекорга айтмагандилар. Беруний шу ерда туриб баҳри уммоннинг нари ёғидаги Амриқони кашф этган. Аслида бу кашфиётчи дин бўлмиш исломнинг хизмати эди. Ўн бешинчи асрга келиб мусулмонлар мутаассиб руҳонийларнинг таъсирида исломнинг асл моҳиятидан чекиниб, унинг фақат суратига ёпишиб олдилар. Беш вақт намоз ўқисанг, рўза тутсанг, ҳажга бориб келсанг, закотни берсанг бўлди, сен мусулмонсан, деган ақида ҳукмрон бўлди. Асосий моҳият четда қолиб кетди. Моҳият: Аллоҳни, Одамни, Оламни кашф этиш эди. Ислом шуниси билан жозибали эди. Янги-янги нарсаларни майдонга ташлайверсангиз, ҳамма сизга қизиқади-да! Намоз ўқиб, рўза тутиб, ҳажни адо этиб, закотни бериб қўлни қовуштириб ўтираверсангиз, ҳеч ким сизга қайрилиб ҳам қарамайди. Ўз-ўзидан эътибордан қолиб кетасиз. Намозу рўзанинг, ҳажу закотнинг ҳам жозибаси – Аллоҳни, Одамни, Оламни узлуксиз кашф этишда намоён бўлмайдими? Шундай қилиб мутаассиблар исломни жазбу жозибасидан маҳрум қилдилар. Бошқалар наздида ислом жозибали дин бўлмай қолди. Вазифа нимадан иборат? Вазифа: исломга асл моҳиятини қайтариш. Мусулмонларнинг миясига, нима учун исломнинг моҳиятини унутдинг, деган фикрни сингдириш. Ислом ўзининг моҳиятини қайтадан кашф этмас экан, мусулмонлар тараққиёт йўлига кирмайдилар. Улар учун тақа-тақ ёпилган илм-маърифат диёрлари эшикларини очмайди. Ислом дунёси тараққий этган дунё – тараққий этган жамият бўлмас экан, мусулмонларнинг сўзини икки пулга олишмайди. Илминг бўлмаса, ҳунар эгаси бўлмасанг, бир камбағал бечора бўлсанг, ўзингнинг чориғингни зўрға судрасанг, ким сен билан ҳисоблашади? Бурнингдан юқори гап айтсанг, бўлиш-туришини кўр, менга ақл ўргатади, дейишади. Илғор бўлсанг, пешқадам бўлсанг, олиму уламо бўлсанг, оқилу доно кашфиётчи бўлсанг, ҳамма сенга қулоқ осади. Мирзо Улуғбек ўз даврида бир юз ўн саккизта юлдузнинг ҳаракатини кашф қилган. Беш аср давомида бирорта ислом олими бир юз ўн тўққизинчи юлдузни кашф этмади ҳали. Мирзо Улуғбекнинг йўли кўмилмаганда эди, коинотга биринчи бўлиб мусулмон учарди. Королевнинг айтишича, Мирзо Улуғбек олов пуркаб отадиган қурол-аслаҳалар кашф этишга жуда яқин келган. Шундай бўлса, у нима учун ўқотар қуролни – милтиқни кашф этмаган деган савол туғилади? Агар мусулмонлар ўқотар қурол-аслаҳаларга эга бўлганларида, бутун дунё мусулмонларнинг қўлида бўларди. Оврупо бизни шу билан енгмадими? Биз қилич кўтариб чиққанимизда, улар ўқотар қуроллар билан бизларнинг ҳамламизни осонгина бартараф этмадиларми? Мирзо Улуғбекнинг ўқотар қурол-аслаҳаларни кашф этишга уринмаганининг биринчи сабаби, у буюк инсонпарвар зот бўлган. Унинг инсонпарварлиги ҳақиқий мусулмонлиги асосида туғилган. Шунинг учун ҳам у оммавий қирғин қуролини яратишга қарши бўлган. Инсоният бундай қуролни қўлга киритса, у йўқотилган ҳеч бир нарсани орқасига қайтариб бўлмайди, деб ҳисоблаган. Бу йўлнинг фақат ва фақат фалокату ҳалокатларга олиб боришини у яхши англаган. Мана, бизнинг замонимизда худди шундай бўлди. Мирзо Улуғбек-чи?! Мудҳиш бир кашфиётдан четлаб ўтиб, инсоният тараққиётини камида икки юз йил олдинга суришга мувафақ бўлган. У бу қадами билан тинчликпарвар инсон, етук ҳукмдор сифатида башариятга жуда катта хизмат қилган. Ўзи ҳам бу каби қалтис бир ишга қўл урмаган, ўғиллари – шаҳзодаларни ҳам бу ишга яқинлаштирмаган. Аслида ўғли Абдулатиф шундай қурол-аслаҳалар ишлаб чиқариш ва жангу жадаллар тарафдори эди. Мана, ота-ўғил ўртасидаги низо қаердан келиб чиқяпти! Ислом дини тинчлик дини эканлигининг энг ёрқин исботи исломда етишган комил бир инсоннинг бутун имкониятлари бўла туриб, унинг оммавий қирғин қуроллари яратмаганлигида, ва бунга йўл қўймаганлигида ўз аксини топади. Унинг энг катта хизмати ҳам шундан иборат. Бу исломнинг шак-шубҳасиз Ҳақ дини эканлигидан, албатта. Бу бошқа томондан мутлоқ мусулмон бўлган бир ҳукмдорнинг дунёни бошқаришдан бош тортганини англатади. Яъни ислом дунёга ҳукмдор бўлиш учун эмас, башариятни камолот сари етаклашга интилади. Икки дунё саодатига фақат ва фақат комиллик сарҳадларидан кесиб ўтиб эришиш мумкинлигини уқтиради. Ғарб тамаддуни Шарқ тамаддунини четга суриб, карвонбоши бўлиб олгач, инсоният бир аср ичида икки марта жаҳон урушини бошидан кечирди. Қанчадан-қанча бегуноҳ инсонлар ўлиб кетмадилар?! Мисли кўрилмаган даражада қурбонлар, иқтисодий талофатлар юзага келдики, салмоғини минг йилликлар билан солиштириб бўлмайди. Бу тамаддун эртага дунёни қаерга бошлаб боради, деган ҳақли савол туғилади. Бу саволга ҳозир ҳеч ким жавоб бера олмайди. Биз бу саволга жавоб топишдан олдин тўғри йўлни топмоғимиз жоиз. Тўғри йўл қонуни шундан иборатки, ким тўғри йўлни топса, шу йўналишдаги ҳар бир қадам уни мақсадга яқинлаштиради…\nБин Лодин қиёфасидаги ўлкабоши, Авакяннинг олдига фаромуш бўлиб қайтди. Унга кўриб-эшитганлари ҳақида сўзлаб, ўзининг янглиш йўлда эканлигини англаганини билдирди. Умри беҳуда ўтганидан афсус-надоматлар чекиб, ҳаётининг қолган қисмини Аллоҳ йўлида истифода этишга бел боғлаганини айтди. Бундан ташвишга тушган Авакян, “чап қанот” билан боғланиб, унинг манглайига пистон ўрнатишга рухсат сўради. “Чап қанот”дагилар хавотирга ўрин йўқлигини билдирдилар. Барчаси назорат остидалигини айтиб, ўлкабошининг ҳали онаси қорнидалигида Муллақандов ёрдамида миясига пистон жойлаштирилганини ошкор этдилар. Унинг эртага шомда яна Бин Лодин қиёфасига кириб, ўша йўналиш бўйлаб Дўрмон қароргоҳига қайтишига буйруқ бердилар.\nЭртаси кун иш соатлари тугагач, Бин Лодин қиёфасига кирган ўлкабоши тилининг остига бир кафт қумолоқ носдан ташлаб, Дўрмон қароргоҳига қараб хомуш йўлга чиқди. Кечадан буён унинг на ичганида, на еганида ҳаловати бор эди. Боши гангиб, икки ўт орасида қолиб кетганди. У “Олтин тепа” масжиди ёнидан минг бир истиҳола билан энди кесиб ўтганида, рўпарасидан қоравул чол чиқиб қолди. У осмондан тушдими, ердан чиқдими, қаердан пайдо бўлганини ўлкабоши илғашга улгурмади. Чол бурнини оқ дока билан ўраб, устидан чиллик этиб қизил лента ёпиштирганди. Банка синиқлари бошқа жойини тилган эди-ку, деб ўйларкан, унинг нима учун бурнини ўраб-чирмаб боғлаганига ақли етмади. Чол қўярда-қўймай ўлкабошини қоравулхонага олиб кириб, бир пиёла иссиқ чой билан сийлагач, уни ичкарида “Барадори – баробари” биродарлари кутиб турганини айтди. Ҳалигача ҳам чол ўзини танимаганига ишончи комил ўлкабоши нималар бўлаётганига лолу ҳайрон эди. “Барадори – баробари”чилар миллий хавфсизликнинг ёқилғи базасида тезак терадими, дея ишонмагач, у қоравул чол кўрсатган эшикдан кириб, жинни бўлаёзди. Не кўз билан кўрсинки, у кечаги келган жойига тушиб қолганди. Кеча машинада анча юриб келган нуқтасига пиёда юриб икки дақиқада етганди. Аммо ҳайратланарлиси ҳали бу эмас эди. Ичкарида қанча одам бўлса, барчаси Усома Бин Лодиннинг қиёфасида эди. Ҳаммаси бир хил кийиниб, елкасига калашников автоматини осиб олган эди. Улар икки томчи сувдек бир-бирларига ўхшаш эдилар. Таажжубдан ёқа ушлаган ўлкабоши уларнинг ичига аралашиб кетганини ўзи билмай қолди. У билан ҳеч кимнинг иши йўқ, ҳар ким ўзи билан ўзи овора эди. Бутун Бин Лодинлар сояга ўхшардилар. Бир-бирларини кесиб ўтиб, ҳар-ҳар ерда уймалашиб, кезиб юраверардилар. Ўлкабоши кўп ўтмасдан ўзини йўқотиб қўйди. Ўзини қайдан излаб топишини билмай, мияси ачиб, кўзларидан ёш тирқираб чиқди. У ҳар бир сояни пайпаслаб, унинг ўзи эмаслига ишончи ортгач, юраги қўрқувдан тарс ёрилгудек бўлди. Ўзини қидириб, югуравериб, охири оғзидан тили бир қарич бўлиб чиқиб, ҳаллослаб қолди. Талвасага тушиб, жони бўғзига келди. Шунда “чап қанот”чилар унинг миясига буйруқ бериб, уни ичкаридан олиб чиқиб кетдилар.\nЭртаси шомда одатдагидай у Шўлпаной Авакян қиёфасига кириб Дўрмон қароргоҳи томон қайтар экан, “Олтин тепа” масжидининг ёниидан қўрқа-писа кесиб ўтгач, бир кечада қад ростлаган тўрт қаватли коллеж биносини кўрди. “Барадори – баробари” деб номланган террорчи гуруҳлар уя қурган миллий хавфсизликнинг ёқилғи базаси портлатилиб, ўрнида бир кечада коллеж биноси тикланганди. Янги қурилган коллежнинг чим ётқизилган спорт майдончасида бир тўп болалар копток тепиб юрардилар. Симёғочга ўрнатилган радиокарнайдан “Замон-замон бизнинг замон…” қўшиғи янграб, уйларидан елка қисиб чиқаётган одамларнинг кўзларида ваҳима ўйнарди. Одамларни қўрқув босиб, ақли-ҳушларини йўқотган бўлсалар ҳам, уларнинг лаблари, “Шу осойишта кунларга етказган ўлкабошига раҳмат! Бизга бахтимизни қайтариб берган Мустақиллика шон-шарафлар бўлсин!” дея шивирлашдан тийилмасди. Улар илон хаёл этиб, арқондан қўрққан от сингари, коллежнинг баробарига келганларида, уйилиб, ундан четлаб ўтардилар.


Молия институтида диншунослик, ҳаёт фаолияти хавфсизлиги, экология, валеология фанлари нега керак? Талаба институтни ривожлантириш стратегиясини тақдим этди — Sof.uz\n17.09 19:03 596 Таҳлил\nХабарингиз бор, Олий таълим муассасаларида контракт нархлари ошиши ва бунга тескари равишда стипендиялар миқдорининг бир хил қилиб белгилангани кўпчилик (менимча деярли ҳамма) талабаларни норози қилмай қўймади.\nБу вазиятга ҳамма ҳар хил позицияда муносабат билдирди. Масалан, ҳуқуқшунос Хушнуд Худойбердиев “Ёшлар пресс клуби”да “…Агар стипендия нархлари бир хил қилиб белгиланадиган бўлса, бу ишни қишки семестрдан кейин жорий этишни” таклиф қилди. Бу фикрда ҳам жон бор, бир томондан.\nSof.Uz таҳририятига Тошкент Молия институтида ўқувчи бир талабадан хат келиб тушди. У ўз институти мисолида қандай қилиб олий таълимни тўлалигича ўзини-ўзи молиялайдиган қилишни тушунтириб берган. Биз талабанинг хатини тўлиғича эътиборингизга ҳавола этмоқдамиз.\n“Ассалому алайкум, Sof.Uz нашри таҳририяти!\nМен Тошкент молия институти 3-босқич талабасиман. Бизга ўтган йили охирида институтимиз ўзини ўзи молиялаш тизимига ўтиши ҳақида айрим устозларимиз айтишганди. Агар шунақа тизим жорий қилинадиган бўлса, бу албатта талабаларнинг тўлов-контракт миқдорини ошириш йўли билан амалга оширилади. Чунки раҳбарларнинг қўлидан бу ишни бошқачасига амалга ошириш келмайди.\nМен эса бунга муқобил вариантни таклиф қилмоқчиман.\nАввало, ҳозирги ўқиш харажатларимизни (тўғрироғи, аввалги тизим бўйича) ҳисоб-китоб қилиб кўрайлик. Тўлов шартнома миқдори 11150150 сўм (2018-2019 ўқув йили учун). Бу пулдан “4”лик стипендиянинг пулини чиқариб ташлайлик. (Мен ўртача “4”лик деб олдим. Реал вазиятда “5”га “ёпадиганлар” “3”чилардан кўпроқ) 512000х12=6144000 сўм. Контракт миқдоридан стипендияни чегириб ташласангиз 5006150 сўм қолади. Бу пулни ўн ойга бўлсангиз (чунки таҳсил 10 ой давом этади) ойига 500 минг сўмдан тўғри келади. Биз иккинчи курсда 8 та фан ўқиган эдик. Энди ҳар битта фанга битта талаба бир ой қанча тўлашини ҳисоблаб кўринг: 500000:8=62500 сўм. Ҳозир бу пулга вилоятларда репетитор устозлар абитуриентларни тайёрлашмаяпти. Янаям Тошкентда, шундай нуфузли даргоҳда битта фан учун бир талаба 62500 сўм тўлаб ўқиса-я!\nДемак, вазият билан қисқача танишиб олдик. Энди ечим сифатида мен нимани таклиф қиляпман: контракт миқдорини ўзгартирмаган ҳолда, фанлар сонини қисқартириш.\nБиринчи курсда ўтилган фанларни бир эслаймиз: Диншунослик, ҳаёт фаолияти хавфсизлиги, экология, валеология, психология… ва яна шунақа логиялар. Воз кечиш керак бунақа фанлардан. Агар ОТМ ўзини-ўзи молиялашга ўтмоқчи бўлса, бу йўлдаги биринчи қадам соҳага алоқаси бўлмаган фанларни йўқотиш бўлади.\nБу фанлар ҳисобига юзага келган вакант ўринларга иккинчи курслар учун ўтилаётган фанларни қўйиш керак: микро ва макро иқтисодиёт (биринчи семестер биринчиси, баҳордан бошлаб иккинчиси ўтилади), менежмент ва маркетинг (бу ҳам худди юқоридаги тартибда ўтилади), молия ва пул ва банклар.\nБу базавий фанлар ҳар бир молиячи – бухгалтер, ғазначи, солиқчи, суғурта ходими ёки банкир учун бирдай муҳим. Иккинчи курсда ҳам худди шунақа қилиб тўртта фан ўтилса, бу ҳар бир талаба ойига битта фан учун тўлаётган тўлов миқдори 2 баробар (!) ошиб, 125000 га (62500х2) етади дегани. Лекин бу ҳам кам.\nТўртта фан билан беш кун ёки тўрт кунлик ўқиш режимига ўтса бўлади. Бунда талабада ортиқча икки ёки уч кун бўш вақт бўлади. Форма (яланғоч бормаслик ёки спорт кийимида бормасликка фаросати етади талабанинг) ва давомат олиниши ҳам бекор қилиниши керак. Кейинчалик (мен таклиф қилаётган тизим амал қила бошлаганидан 4-5 йил ўтиб) контрактларни бошқа турдош ОТМларникидан баландроқ қилса ҳам ҳеч ким ғинг демайди. Ишонинг, форма ва давоматнинг йўқлиги галстук талаб қиладиган қолган институтлар фонида абитуриентлар учун жозибали таклиф туюлади.\nИккинчи таклиф. Таълим йўналишларини бевосита амалиётга боғлаш. Ҳисоб ва аудит деган факултетимиз бор. Бу факултет профессионал бухгалтерлар, аудиторлар “етиштириб бериш”га ихтисослашган. Лекин амалда Ҳисоб факултети талабалари бухгалтерияни ҳар хил курслар орқали ўрганишади.\nФакултет талабаларига иккинчи курсдан бошлаб, “Молиявий ва бошқарув ҳисоби” фани доирасида реал корхона ва фирмалар бухгалтериясида фанни ўргатиши керак. Бунинг учун институтда ўша факултетда яна битта штат ташкил қилиш керак. Унинг вазифаси фирмалар билан уларнинг бухгалтериясини юритиш бўйича шартнома тузиши бўлади ва у тузган шартнома суммасининг маълум фоизи миқдорида маош олади. Шунда у яхшироқ ишласа кўпроқ, дангасалик қилса камроқ пул топади. Талабалар эса, биринча дарсда назарий ўрганган билимини, иккинчи дарсда реал корхона мисолида мустаҳкамлайди. Агар у бухгалтерияни нотўғри юритган бўлса, паст балл олади. Нотўғри ёки тўғрилигидан қатъи назар барча ишлар ўқитувчи томонидан текширилади ва ўша ўқитувчи шу иш учун жавобгар бўлади. Бунда:\nа) талаба билим олади – у вақти ва маблағини кетказиб, репетиторга бориб ўтирмайди ва институт билими билан тайёр кадр бўлиб етишиб чиқади;\nб) ўқитувчи ҳам билимини оширади ҳам ойлигига устама қўштириб олади – устоз ҳам талаба билан бир қаторда ўрганади, изланади, фақат назарияга ёпишиб олмайди, ундан ташқари у раҳбарият билан келишувга асосан, қилган ҳар бир иши учун маълум миқдорда қўшимча ҳақ олади. Бу ўз навбатида ўқитувчилар профессионаллашувига олиб келади;\nв) раҳбарият – бундай тизимдан энг кўп институт фойда кўради. У ўқитувчини ишга ёллаб, бунинг эвазига қўшимча ҳақ олади (корхона бухгалтерия ҳисоботларини қилиб бергани учун). Янги топширадиган абитуриентлар учун бу ҳам бир маркетинг стратегияси бўлиб хизмат қилади. Молия институтидан энг зўр бухгалтерлар чиқиши институт имиджи учун жуда катта плюс бўлади.\nҚўшимча хизмат эвазига ишлаб топилган маблағ эса, институт харажатлари учун ишлатилади. Бу ҳам контракт нархлари тушишига ёки ҳеч бўлмаганда ошмаслигига ёрдам бўлади. Худди шу тартибни Солиқ йўналиши талабаларига ҳам қўлласа бўлади. Чунки улар ҳам келажакда корхоналарнинг бухгалтерия ҳисоботларини текширишади.\nУчинчи таклиф ҳам Ҳисоб ва аудит факултети билан боғлиқ. Иккинчи таклифни тизимли йўлга қўйилгач, институт қошида аудиторлик фирмаси ташкил қилинади. Бу фирма ишчилари ҳам худди шу факултет ўқитувчилари бўлишади. Институтнинг яна битта пул келадиган “томорқаси” бўлади бу иш. Худди шунингдек, бу таклифларни йўналишларга қараб, бошқа факултетларда ҳам жорий қилса бўлади. Лекин энг қийини Молия факултетиники. Нимага дейсизми?\nТўртинчи таклиф. Ўрта муддатли истиқболда (бу пайтга келиб, институт ўзини-ўзи таъминлайдиган, илмий ишларга инвестиция киритишга қурби етадиган бизнес тизимга айланган бўлади) Молия факултети қошида профессионал трейдерлик қила оладиган, жаҳон молия бозорларида иштирок эта оладиган фонд ташкил қилиш. Бунда ҳам устозлар ўз талабалари билан иштирок этишади. Албатта, институт билан тузилган шартномага мувофиқ.\nИнститутнинг ютуқ томони сифатида унда инглиз тилли гуруҳларининг мавжудлигини эътироф этишни истардим. Бундай гуруҳлар талабаларига АCCА, SАТ ёки GMAT тестларида керак бўладиган фанларни ўтиш мақсадга мувофиқ иш бўларди. Дастлабки учта таклиф амалга оширилганда, яқин беш йил ичида институт ўзини ўзи молиялаш тизимига бемалол ўта олади”.\nБугун, 15:42 172 Илм-фан\nБугун, 15:23 173 Иқтисод\nБугун, 14:51 425 Жамият\nБугун, 14:37 185 Ўзбекистон


Samsung Galaxy A (2017) сериясидаги моделларнинг нархи маълум қилинди - Terabayt.Uz\nШубҳасиз, Samsung Galaxy A сериясидаги смартфонлар бир қадар яхши техник параметрлар ва нарх мутаносиблиги боис компаниянинг энг кўп сотиладиган қурилмаларидан ҳисобланади. Ҳозиргача мазкур сериядаги телефонларнинг 2015 йил ва 2016 йилда чиқарилган авлодларни фойдаланувчилар эътиборига ҳавола этилган.\nHi-Tech.Mail.Ru нашрининг инсайдер Roland Quandt маълумотларига асосланиб берган хабарига кўра, ушбу сериянинг 2017 йилги версиялари кейинги ойда АҚШда ўтказиладиган CES 2017 халқаро кўргазмасида намойиш этилади. Бундан аввалроқ, сериядаги смартфонларга тегишли сурат, видео ва баъзи техник параметрлар тармоқда ошкор қилинган эди.\nSamsung Galaxy A (2017) сериясидаги моделлар Always On Display технологияси, IP68 ҳимоя стандарти ва USB type-C слоти билан жиҳозланади.\nБатареялар сиғими модель ҳажмига қараб 3000, 3300 ва 3500 мА/соатни ташкил қилиши айтилган.\nМанбада ёзилишича, Samsung Galaxy A3 (2017) 350 евро, Samsung Galaxy A5 (2017) эса 450 евро нархида сотувга чиқарилиши мумкин. Ҳозирча Samsung Galaxy A7 (2017) смартфонига тегишли нарх маълум эмас.\n#Galaxy #Galaxy A #Samsung #Samsung Galaxy #Samsung Galaxy A #нарх


КАТТАҚЎРҒОНДА КАТТАМИНГ ОБОД ҚИШЛОҚҚА АЙЛАНМОҚДА\nЎзбекистон Республикаси Президентининг 2018 йил 29 мартдаги Фармони ва “Обод қишлоқ дастури тўғрисида”ги қарори асосида Каттақўрғон туманидаги Каттаминг маҳалла фуқаролар йиғинининг Каттаминг ва Қоракўлча маҳалла фуқаролар йиғинининг Қоракўлча қишлоқлари “Обод қишлоқ” дастурига киритилди.\nҚишлоқлардаги мавжуд ижтимоий соҳа объектларининг реконструкция қилиниши, таъмирланиши биринчи галги вазифа қилиб қўйилди. Тиббиёт муассасалари замонавий лаборатория ва зарур тиббий асбоб-ускуналар билан жиҳозланиши чоралари кўрилди. Қишлоқлар инфратузилмасини ривожлантиришга алоҳида эътибор қаратилди. Икки қишлоқда9 та аҳолига сервис хизмат кўрсатиш шохобчалари ташкил этиладиган бўлди.\nДастур доирасида ушбу ҳудудларда амалга оширилиши назарда тутилган ишларга барча манбалар ҳисобидан Каттаминг қишлоғига 7424,83 миллион сўм, Қоракўлча қишлоғига 9136 миллион сўмдан зиёд маблағ йўналтирилади.\nКаттаминг қишлоғида 475 хонадонда 2715 нафар, Қоракўлча қишлоғида эса 521 хонадонда 3762 нафар аҳоли истиқомат қилади. Қабул қилинган дастурга кўра Каттаминг қишлоғида 215 та ва Қоракўлча қишлоғида 278 та уй-жойларнинг таъмирланиши белгилаб қўйилган эди. Таъмирлаш жараёнида уларнинг ташқи кўринишининг замонавийлигига, ён-атрофларини ободонлаштириш ишларига алоҳида эътибор бериладиган бўлди. 14 километрлик асосий ва ички йўлларни таъмирлаш, пиёдалар йўлакларини барпо этиш, янги йўлаклар қуриш, йўлларни ёритиш учун чироқлар ўрнатиш, электр ва газ таъминотини яхшилаш, аҳолини тоза ичимлик суви билан таъминлаш каби юмушларни қисқа муддатларда сифатли амалга ошириш режалаштирилди.\nМавжуд муаммоларни аниқлаш асосида ҳар икки қишлоқда ишга жиддий киришилди. Айни пайтда Каттаминг қишлоғида биттадан боғча, мактаб, оилавий поликлиника бинолари капитал таъмирланмоқда. Қоракўлчада эса бир боғча давлат дастури асосида, яна икки боғча хусусий шерикчиликда янгидан қурилиши режалаштирилган эди. Айни пайтда шерикчиликда қуриладиган боғчаларда пойдевор қўйиш ишлари бошланган.\n—Каттаминг ва Қоракўлча қишлоқларида “Обод қишлоқ” дастури бўйича режалаштирилган ишлар жадал давом этмоқда, — дейди туман тиббиёт бўлими бошлиғи Олимжон Хўжамбердиев. — Жумладан, Каттаминг қишлоғидаги мавжуд оилавий поликлиникани капитал таъмирлашга киришилди. Қисқа вақтда таъмирлаш ишлари ниҳоясига етиб, қишлоқда аҳолига тиббий хизмат кўрсатиш тубдан яхшиланади. Янги оилавий поликлиникани замонавий тиббий анжомлар билан таъминлаш ва бошқа инвентарлар билан жиҳозлаш бўйича ҳам аниқ вазифалар белгилаб олинди. Қоракўлча қишлоғида ҳам айнан шундай ишлар давом эттирилмоқда.\n—Мамлакатимиз Президентининг мактабгача таълим тизимини тубдан такомиллаштиришга доир фармони қабул қилингач, юртимизда ушбу соҳага алоҳида эътибор қаратилди, — дейди туман мактабгача таълим бўлимининг раҳбари, халқ депутатлари туман Кенгаши депутати Фарида Ҳамдамова. —Ҳозирги кунда туманимизда 44 та мактабгача таълим муассасаси мавжуд. Вилоят ҳокимининг қарорига асосан жорий йилнинг ўзида тумандаги 11 та филиалга юридик мақом берилди. Ўтган йили МТМлардаги болалар 4274 нафарни ташкил этар эди. Ҳозирда 201 та асосий, 28 та қисқа муддатли гуруҳларда 5170 нафар кичкинтой тарбияланмоқда.\nТуманимизда бир йўла икки қишлоқнинг “Обод қишлоқ” дастурига киритилиши ана шу қишлоқларда ҳам мактабгача таълим соҳасида ижобий ўзгариш сари йўл очди. Бу қишлоқлардаги жажжи болакайлар ҳам энди мустақил юртимизнинг гўзал ва шинам боғчаларида улғаядиган бўлишди. Каттаминг қишлоғидаги 100 ўринли 4-мактабгача таълим муассасасини капитал таъмирлаш ишлари бошлаб юборилди. Бунинг учун 1 миллиард 700 миллион сўм бюджет маблағлари ажратилди. Қоракўлча қишлоғида 1 та боғча давлат дастури асосида, 2 та боғча хусусий шерикчиликда янгидан қурилишининг режалаштирилгани қувончли ҳол.\n—Бугун бутун маҳалла катта қурилиш майдонига айланган, дейиш мумкин, — дейди Каттаминг маҳалла фуқаролар йиғини раиси Илҳом Шарипов. —Қишлоғимизда пойабзал устахонаси, интернет кафе ва пайнет биноси, автомобилларга техник хизмат кўрсатиш шохобчаси, ошхона биноси, эркаклар учун сартарошхона, мини маркет, хўжалик моллари дўкони, дорихона, ветеринар-аптека ва хаммом бинолари қурилиши режалаштирилгани аҳоли турмуш тарзининг янада яхшиланишига берилаётган эътибор натижаси, албатта. Бунинг натижасида 31 нафар фуқаро доимий иш билан таъминланади. Қисқа вақтда маҳалла ҳудудида 12 та иссиқхона барпо этилди.\nБугунги қишлоғимиз кечагисига ўхшамайди. Эрта-индин эса у янаям жамол очади. Чунки, жонажон гўшамизда бошланган бунёдкорлик ишлари давом этмоқда. Ҳали режалаштирилган ишларнинг ярми ҳам бажарилган эмас. Лекин шугина ишларнинг ўзиёқ қишлоғимизга файз киритди. Мустақиллигимизнинг 27 йиллигини эса “Обод қишлоқ” дастурида белгиланган барча вазифаларни амалга ошириш билан кутиб олмоқчимиз. Халқимизнинг хоҳиши шундай. Демак, олдимизга қўйилган мақсадларнинг тўлиқ амалга ошишига жуда оз фурсат қолди.\nАҳолининг уюшқоқлиги, аҳиллиги натижасида қишлоқлар қиёфаси замонавийлашмоқда, уларда янги иш ўринлари яратилиб, аҳолининг кам таъминланган қатламини, ногиронлиги бўлган фуқароларни ижтимоий ҳимоя қилишга жиддий эътибор қаратилмоқда.


Пайғамбар уйида бир кеча (1)\nLIVE: Савол-жавоблар №304 | 26.01.2022\nЖомеъ ал-улум вал-ҳикам шарҳи | 118 | Йигирма тўққизинчи ҳадис (2) | Шайх Содиқ Самарқандий\n01/26/2022 LIVE: Савол-жавоблар №304 | 26.01.2022\n01/24/2022 Жомеъ ал-улум вал-ҳикам шарҳи | 118 | Йигирма тўққизинчи ҳадис (2) | Шайх Содиқ Самарқандий\nBy Муҳаммад Ҳабибуллоҳ on 08/07/2015 БАХТЛИ ОИЛА МАҚОЛАЛАР\nБу дарсимиз “Пайғамбар уйида бир кеча” – деб номланади. Бугунги дарсимизда “Умму Заръ ҳадиси” деб танилган машҳур ҳадисни ўрганамиз. Хонадонларда эр-хотин ўртасидаги илиқликни қайта пайдо қилиш учун бундай дарсларга жуда ҳам муҳтожмиз. Афсуски, бугунги кунда унинг ўрнини совуқчилик эгаллаган ва эр-хотин орасидаги алоқа “ажрашгандан кўра яшаганим маъқул” деган асосга қурилган. Кўп оилалар болалар етим қолмаслиги учун бирга яшаб келмоқда. Аслида эса эр ҳам, аёл ҳам ажрашиш ниятидалар, бир-бирини кўргани кўзи йўқ. Лекин болалар сабаб сабр қилмоқдалар. Ўрталарида фарзанд бўлмаса, аллақачон ажрашиб кетган бўлардилар.\nАксар мусулмон хонадонлар бу илиқлик йўқолиб кетиши туфайли қийналмоқда. Бу ва бу каби дарслар бунинг сабаби эркаклар аёлларга муомала қилишда Расулуллоҳ соллаллоҳу алайҳи ва салламнинг йўлларидан юрмаганлари эканини баён қилиб беради. Қолаверса, аёллар ҳам эркаклар билан бўладиган муомала, эрга вафодорлик, аёл нима учун яратилганини англаб етиш, эркакка қай даражада итоат қилиш кераклигида Расулуллоҳ соллаллоҳу алайҳи ва салламнинг аёлларидан ўрнак олишлари лозим.\nПайғамбаримиз соллаллоҳу алайҳи ва саллам бизга бир қанча ўринда намуна бўлганлар. Аксинча, у зотнинг бутун ҳаётлари бундай меҳр-муҳаббатли намуналарга бой. У зот аёлларга жуда ҳам юмшоқ ва олийжаноблик билан муомала қилар ва бизни ҳам шунга буюриб: “Аёлларга юмшоқ муомалада бўлинглар!” – деган эдилар. Биз эр-хотин алоқаси борасидаги энг паст кўриниш ёки нима қилса зарари камроқ бўлиши ҳақида эмас, балки энг юқори кўриниш ҳақида сўз юритамиз ва энг намунали эр-хотин мисолларини айтиб ўтамиз. Пайғамбаримиз соллаллоҳу алайҳи ва саллам ер юзидаги энг афзал турмуш ўртоқ бўлганлар. Сўзимиз давомида бунга ўзингиз гувоҳ бўласиз.\nҚуйидаги ҳадисни имом Бухорий ўзининг саҳиҳида “Никоҳ” фасли “Оиласи билан кечаси гаплашиш” бобида, имом Муслим “Яхши хислатлар” бобида, имом Насоий “Аёллар билан муомала” бобида ва яна бошқа кўп имомлар ривоят қилишган, мен сўзим асносида улар ривоят қилган қўшимчаларни ҳам айтиб ўтаман.\nОйша розияллоҳу анҳо Пайғамбаримиз соллаллоҳу алайҳи ва салламга бир ҳикояни айтиб бердилар: “Ўн бир аёл бир ерда ўтириб, ҳеч нарсани яширмасдан эрлари ҳақида айтиб беришга келишиб олдилр.\nБиринчиси: “Эрим чиқиш қийин бўлган тоғ чўққисидаги озғин туя гўштига ўхшайди. Чиқай десанг осонмас, олай десанг семизмас” – деди.\nИккинчиси: “Эримни ғийбат қилмайин, ундан ажраб қолмайин. Агар айтсам сирлари, қолмас икир-чикирлари” – деди.\nУчинчиси: “Эрим узун бўйли, бироз калта фаҳмли. Гапирсам, талоқ эшитганим, жим турсам, аросатда қолар ҳолим” – деди.\nТўртинчиси: “Эрим Тиҳома оқшоми: на иссиғу на совуқ, қўрқув нима билмассан, малолни ҳис этмассан” – деди.\nБешинчиси: “Эрим уйда қоплон, кўчада арслон, кўрганин сўрамас ҳеч он” – деди.\nОлтинчиси: “Эрим ейди қўшиб-қўшиб, ичса ичар симириб, ётса олар ўраниб. Хабар олайин дебон, узатмас қўлин ҳеч бир замон” – деди.\nЕттинчиси: “Эрим силласи қуриган, йўлини топа олмайдиган. Эсипаст бироз гўё, ҳар айб унда мухайё. Ё ёргайдир бошингни, ё синдиргай бир жойингни, ё қилар ҳар иккисини” – деди.\nСаккизинчиси: “Эрим юмшоқ қуёндек, ҳиди хушбўй райҳондек” – деди.\nТўққизинчиси: “Эримнинг бўйи узун, қиличининг қини узун. Ўчоғининг кўп кули, йиғингоҳга яқин ўйи” – деди.\nЎнинчиси: “Эримниннг исми Молик. Билмайсизда, ким Молик?! Таърифига тил ожиз Молик. Кўпдир унинг туяси, аксари турар уйда барчаси, баъзилари яйловларда. Эшитса гар туялар дўмбиранинг овозин, кутгайлар ўлимларин” – деди.\nЎн биринчиси: “Абу Зар эрим мени, билмайсизда сиз уни. Осди қулоғимга сирға, тўлди билагим ёққа. Мақтади мени менга, ошиқ бўлдим ўзимга. Тоғ бағрида турар эдим, озғин қўйлар боқар эдим. Мени у ердан олиб, ўз қавмига олиб келди. Улар от ва туяли, янчиб, элаб ер эди. Гапирсам мен олдида, деёлмас: бас ҳеч кимса. Ухлайман қуёш чиққунча, ичаман то тўйгунча. Абу Зарнинг онаси, танимайсиз сиз уни. Каттадир сандиқлари, кенгдир уй-ҳовлилари. Абу Зарнинг ўғлини, билмайсизда сиз уни. Хурмо шохи унинг ётоғи, тўйдирар уни эчки туёғи. Абу Зарнинг қизини, танитай сизга уни: ота-онасига итоатли. Тўлдириб турар кийимини, куйдирар жон қўшнисини. Абу Зарнинг чўриси, танимайсиз сиз уни. Тарқатмагай сиримизни, исроф қилмас озуқамизни, қуш ини қилмас уйимизни” – деди. Ҳатто Абу Зарнинг итигача мақтади ва: “Кувилар пишилаётганида Абу Зар кўчага чиқди, арслондек икки ўғлонли бир соҳибжамолни кўрди. Икки арслон кириб аёл биқинидан, ўйнашар эди анордек икки кўкраги билан. У аёлга уйланиб, мени талоқ қилди. Шундан кейин бир бой билан турмуш қурдим. У қўлида тутиб найза, зотдор от минар эди. Менга ҳар турли яхшиликни қилган эди. Ҳар турли чорвадан бир жуфтдан берган эди. “Булардан егин тўйиб- тўйиб, оиланга ҳам бер” – дер эди. Менга берган ҳамма нарсаси Абу Зарнинг энг кичик идишига ҳам тенг келмайди” – деди”.\nШунда Пайғамбаримиз соллаллоҳу алайҳи ва салламга Ойша розияллоҳу анҳога: “Биз худди Абу Зар билан Умму Зардекмиз” – дедилар.\nИмом Насоий ривоятларида: “Лекин мен сизни талоқ қилмайман” – деганлар. Бу зиёда фақат имом Насоий ривоятларида келган.\nБу ҳадисни сўзлари жуда ҳам чуқур маъноли. Ойша розияллоҳу анҳо ўта фасоҳатли эдилар. Оталари Абу Бакр Сиддиқни ҳимоя қилиб сўзлаган нутқлари жуда ҳам гўзал. Уни Абу Бакр Анборий алоҳида китоб қилиб шарҳлаган. Расулуллоҳ соллаллоҳу алайҳи ва саллам Аллоҳнинг элчиси ва бутун дин масъулияти у зотнинг зиммаларида бўлишига қарамасдан Ойша розияллоҳу анҳо бу узун ҳикояни айтиб берганларида қулоқ солиб тингладилар ва яна ҳикоя тугаганида унда айтилган энг афзал шахсни танлаб: “Биз худди Абу Зар билан Умму Зардекмиз” – дедилар.\nAvvalgi maqolaТарк қилинган суннатлар: муқаддима\nKeyingi maqola Банда Аллоҳнинг исм ва сифатларини билишининг аҳамияти


2 Август 11:38\nLION. EURONEWS - Kazinform. Бу ёзда европалик саёҳатчилар у ёки бу мамлакатга доимий равишда ўзгариб турадиган кириш қоидаларига қатъий риоя қилишлари керак, деб хабар беради Kazinform Euronewsга таяниб.\nЯкшанба кунидан бошлаб Германия тўлиқ эмланмаган сайёҳлардан коронавирус учун манфий тест натижаси ёки яқинда касалланиб тузалганлиги тўғрисида гувоҳномасини талаб қилади. Бу ўн икки ёшдан ошганларга, шу жумладан мамлакатга автомобил йўли билан келганларга тегишли.\nБерлиндаги август ойининг биринчи кунида юзлаб намойишчилар санитария чекловлари ва эмлашга қарши рухсатсиз норозилик намойишида қатнашдилар. Баъзилар қўлларида «Озодлик», «корона-диктатураси йўқ» деб ёзилган плакатларни ушлаб туришган. Полиция билан ҳеч қандай тўқнашув бўлмаган. Ҳуқуқ -тартибот идоралари ходимлари бир неча кишини ҳибсга олишди.\nДания чеклов чораларини юмшатди. «Соғлиқни сақлаш паспорти» деб аталадиган ҳужжат энди 500 ўриндиқдан кам бўлган театр ва кинотеатрларга борганда тақдим этилиши шарт эмас. Бу музейлар, бозорлар ва ҳайвонот боғларига ҳам тегишли. Қатнашувчилар сони 2000 дан ошмаган очиқ ҳавода ўтказиладиган тадбирлар учун тегишли сертификат талаб қилинмайди.\nПортугалияда 1 августдан бошлаб фавқулодда вазият туфайли ҳудудларда жорийэтилган комендантлик соати бекор қилинади . Дўконлар, ресторанлар ва барларга тунги соат иккигача ишлашга рухсат берилган. Бироқ, дам олиш кунлари меҳмонхоналарда қолиш ва овқатланиш учун мижозлардан эмлаш паспорти ёки манфий коронавирус тести натижасини кўрсатиш талаб қилинади.\nФранциянинг Марсел шаҳрида ўттиз мингга яқин мухлис «Оранж Велодром» футбол стадионига қайтди. Бу ерда «Олимпик Марсель» ва «Вильярреал» ўртасида ўртоқлик учрашуви бўлиб ўтди. Бу баҳорда стадион коронавирусни текшириш ва эмлаш маркази сифатида ишлатилган.\nЎтган бир кунда Қозоғистонда 1,3 минг кишига коронавирус ташхиси қўйилди


Тошкент шаҳрида одамларни алдаб пул ишлашнинг янги тури пайдо бўлди. Бу ҳақда “Sayyod.com” нашри хабар бермоқда.\nНашрнинг маълум қилишича, улар ўзларини туман ҳокимиятининг мувофиқлаштириш бўлимидан эканлигини таъкидлаб, ҳамма хонадонларнинг рақами бир хил бўлиши кераклигини таъкидлаб, одамларга пластмассадан ясалган рақамларни пулламоқда. Хитойда ишлаб чиқарилган пластмасса рақамлар 5 минг сўмдан 20 минг сўмгача сотилаётгани айтилмоқда.\n“Уйимизга ёш йигитча келиб ҳокимиятни мувофиқлаштириш бўлимиданман, деб қандайдир бир қарорни нусхасини кўрсатиб, 20 минг сўмдан уй рақамини сотиб олишни таклиф этди ва бу мажбурий эканини айтди. Мен ҳам ўзимни таништириб ҳокимиятда бундай бўлим йўқлигини айтганимда у ‘Камолот’ бўлимиданман, дейишга тушди. Кейин эса гўёки хўжайини билан боғлаб берди. Қизиғи у хўжайини хам шу йигитчадек ёш ва бир икки саволимга жавоб беролмай телефонни қўйиб қўйди. Қонунни билганим учун ишни милицияга оширдим. Ишонсангиз, булар уюшган ва тармоқлаб кетишган экан. Хаммаси 1995-97 йилларда туғилган ёшлар. Бир нечта туманларда 5 минг сўмдан 20 минг сўмгача шундай фирибгарлик йўли билан арзон уй рақамларини ҳокимият номидан сотиб улгуришган. Анча бунча пулга шу тариқа эга бўлишган. Рўзада мана шу ишларни қилиб юрган ёшларга қараб ачинасан ҳам. Муҳтожмикан десанг туппа-тузук кийинган, қўлида Iphone 5”,—дейди фирибгарлар билан суҳбатлашган гувоҳлардан бири.


Севги рақси: ўзбекистонлик Хамзина танго бўйича жаҳон чемпиони бўлди\n02:15 13 Август 2020\n14:34 27.08.2018 Ҳавола олиш\nРоссиялик жуфтлик Дмитрий Васин ва Сагдиана Хамзина.\nАргентина пойтахти Буэнос-Айресда “Саҳна тангоси” бўйича бўлиб ўтган жаҳон чемпионатида илк бор аргентиналик эмас, хорижий жуфтлик ғолиб чиқди.\nДунёда энг нуфузли ҳисобланган ва 700 дан ортиқ жуфтлик иштирок этган ушбу танловда илк бор хорижий жуфтлик ғалаба қозонди.\nРоссия номидан иштирок этган Дмитрий Васин ва Сагдиана Хамзина.\nАргентинада одатда танго рақсининг иккита йўналиши бўйича мусобақалар бўлиб ўтади. “Саҳна тангоси ва "Салон тангоси”. Саҳна тангоси мураккаб акробатик элементлари билан ажралиб туради.\nОхирги янгиланиш: 14:02 11.08.2020


Ойдин Солиҳ Ризада « Ўзбекистон Халқ Ҳаракати\nОйдин Солиҳ Ризада\n04 May 2013 - 11:05\nТабиий Сиҳҳат Институтининг фахрий Президенти Ойдин Солиҳ Ризадаги Чойэли Баладияси(мэрияси)да конференция ўтказди.\nПрограмма очилишида сўз олган баладия раиси Ризо Чакир шундай деди: “Ҳурматли Ойдин опанинг излаб топилмайдиган, қабулларига кириш осон бўлмаган дунё миқёсидаги бир шахсият эканига ишонамиз. Бу ерда инсонлар учун энг қийматли нарса булган соғликка алокадор муҳим маълумотлар такдим этилади, деб уйлайман.\nБизнинг таклифимизни рад этмай, қабул этгани учун Ойдин хонимга сизнинг номингиздан ташаккур этмоқчиман”.\nМажлис очилишида катнашган “Содда Яшаш” Жамияти раиси Фарук Гунинди Табиий Сиҳҳат Институтини ҳақида маълумотлар берди.Нутқини “Купа терапияси”(Банка куйиш) хусусидаги билгилар билан якунлади.\nСўнгра сўз Институтининг фахрий Президенти Ойдин Солиҳга берилди. У тингловчиларни Ислом Тибби – Тибби Набавий (Пайғамбарлар тиббиёти) хақидаги турли олим ва хакимларнинг тажрибаларидан фойдаланган ҳолда системалаштириб, мингларча кишининг соғлигига қовушишига восита бўлган даволаш услуби билан мухтасар шаклда таништирди. Ойдин Солиҳ бу даволаш услуби хақида Туркия бўйлаб жуда кўп конференциялар ўтказган, 30 йилдан кўпрок муддат ичида тўплаган тажрибалари билан ўртоқлашган.\nПрограмма охирида Баладия раиси Ризо Чакир Табиий Сиҳҳат Институти вакилларига баладиянинг ҳадияларини тақдим этди.\nРизада ўтган бу сўнгги машваратда асосан докторлар ва касби тиббиётга алоқадор муттахассислар катнашди. Шунингдек, Риза Баладияси раиси Халил Бакирчининг рафиқаси Райхон Бакирчи, Риза вилояти Волийсининг рафиқаси Жамила Чакир ва бошқалар иштирок этишди.\nЎХҲ Ахборот Маркази


Россия Болонья тизимидан чиқмоқчи. У шўро таълимига қайтадими? | Qalampir.uz\nРоссия Болонья тизимидан чиқмоқчи. У шўро таълимига қайтадими?\nОлам\t01 Июнь 12:42 9024\nРоссия Европанинг илмий маконига интеграция бўлмагани учун Болонья таълим тизимидан чиқиши керак. Бу ҳақда Федерация Кенгаши спикери Валентина Матвиенконинг журналистларга Мозамбик президенти Филипе Ньюси билан учрашувдан сўнг гапирган.\n“Биз – ўшанда биз ҳалиям содда эдик, пушти рангли кўзойнак тақиб юрганимизда – ҳақиқатан ҳам Ғарбни хурсанд қилишни хоҳлаганимизда шундай бўлди. Бугун айтишимиз мумкинки, интеграция, Болонья жараёнига қўшилиш амалга ошмади. Ғарбнинг университетларимиз, тадқиқот марказларимизни Европа илмий маконига тўлиқ интеграциялашуви ҳақидаги барча ваъдаларидан фарқли ўлароқ, афсуски, буларнинг ҳеч бири содир бўлмади”, дейди Матвиенко.\nУ сўзида давом этаркан, Россия олий таълим муассасалари дипломлари ва илмий даражаларига нисбатан камситишлар давом этаётганини қўшимча қилди.\n“Болонья жараёнини тарк этиш ёки қолиш масаласи, менимча, ўз ўрнига эга ва ўзини оқлади. Менимча, биз чиқишимиз керак. Аммо бу энди биз ҳамма нарсани ер билан битта қилишимиз керак дегани эмас – ҳеч қачон. Энди ҳис-туйғуларга берилиш ва пайдо бўлган баъзи тенденцияларга жавоб бериш мумкин эмас”, дея қўшимча қилди у.\nФедерация Кенгаши спикерининг фикрича, Россиянинг Болонья тизимидан чиқиши маҳаллий таълимни жиддий ислоҳ қилиш билан бирга бўлиши керак. Матвиенко рус таълими мазмунини қайта кўриб чиқишни "жиддий тарзда" зарур деб ҳисоблайди.\n"Бу ерда шошқалоқлик ноўрин. Бизга кенг муҳокама, илмий жамоатчилик, ректорлар жамоаси, экспертлар билан муҳокама қилиш ва босқичма-босқич ҳаракатлар режасини ишлаб чиқиш керак. Шўро тузумига тезда қайтиб бориб бўлмайди. Бу аллақачон мумкин эмас, бу ўн йилликлар давомида кўп нарса ўзгарди, дунё ўзгарди ва биз ўзгарганмиз", дейди Матвиенко.\nУнинг қайд этишича, Россия аслида таълим тизимида энг яхши бўлган ҳамма нарсани йўқотган ва Россия учун фойдали ҳеч нарса қўлга киритилмаган.\n“Бизнинг таълимимиз нима билан ажралиб турди? Юқори малакали мутахассислар. Афсуски, биз уни йўқотдик", дейди Матвиенко.\nТаълим ва фан вазирлиги раҳбари Валерий Фалков аввалроқ Болонья таълим тизимини "жонли босқич" деб атаган ва Россиянинг ўз тизими бўлишини айтган эди. 30 май куни вазир ўринбосари Дмитрий Афанасйев департамент Болонья тизимидан миллий тизимга ўтиш даврини назарда тутаётганини, туб ўзгаришлар бўлмаслигини айтди.\nМаълумот учун, Болонья жараёни Европа давлатлари ўртасида олий таълим малакалари стандартлари ва сифатини солиштиришни таъминлашга қаратилган вазирлар даражасидаги бир қатор учрашувлар ва келишувлардир.\nБолонья жараёни 1999 йилда 29 Европа давлатлари таълим вазирлари Болонья декларациясини имзолаган Болонья университети номи билан аталган. Бу жараён Лиссабонни тан олиш тўғрисидаги конвенцияга мувофиқ Европа олий таълим ҳудудини яратди. Жараённинг расмий бошланиш санаси Болонья декларацияси имзоланган 1999 йил 19 июнь санаси ҳисобланади.\nБу жараён Европа Кенгашининг Европа Маданий Конвенцияси доирасида бошқа давлатлар учун ҳам очилган. Болонья жараёни доирасидаги ҳукумат мажлислари Прага (2001), Берлин (2003), Берген (2005), Лондон (2007), Левен (2009), Будапешт-Вена (2010), Бухарест (2012), Ереванда (2015), Париж (2018) ва Рим (2020)да бўлиб ўтган.\nБугунги кунга қадар жараён Европа Кенгашининг Европа маданият конвенциясини (1954) ратификация қилган 49 давлатдан 48 та иштирокчи давлатни ўз ичига олади. Болонья жараёни бошқа давлатлар учун ҳам очиқ.\nРоссия Болонья жараёнига 2003 йил сентябрь ойида Европа таълим вазирларининг Берлиндаги йиғилишида қўшилди.\n2005 йилда Украина таълим вазири Бергенда Болонья декларациясини имзолади.\n2010 йилда Будапештда Қозоғистоннинг Болонья декларациясига қўшилиши бўйича якуний қарор қабул қилинди.\nҚозоғистон Европа таълим маконининг тўлақонли аъзоси сифатида тан олинган биринчи Марказий Осиё давлатидир.\nПоссовет Россиясида "Болонья жараёни" доирасида амалга оширилган таълим тизимидаги ислоҳотлар ўзларининг концептуал асослари бўйича Россия Федерациясида Ғарб мамлакатларидаги таълим тизимларига ўхшаш таълим тизимини қуришга қаратилган эди.\nРоссия Болонья тизими\n02 Июль 08:30 88763\n02 Июль 17:23 76986\n03 Июль 12:03 67246\n04 Июль 13:26 58428\n02 Июль 12:22 47085


23 йиллик муомала\n15:10 / 01.07.2017\nБугун, 1 июль куни Ўзбекистон миллий валютаси – сўмнинг муомалага киритилганига 23 йил бўлди.\nСўмнинг муомалага киритилиши Ўзбекистон пул муомаласи ва ҳисоб-китоблар тизимини ташкил этиш ҳамда республика иқтисодиётини ривожлантиришда муҳим аҳамиятга эга бўлди. Миллий валюта пул белгиларини муомалага чиқариш ва унинг барқарорлигини таъминлашни Ўзбекистон Республикаси Марказий банки амалга оширади. Ўзбекистон Республикаси Конституциясининг 122-моддаси ва “Ўзбекистон Республикаси Давлат мустақиллигининг асослари тўғрисида”ги Қонуннинг 11-моддаси, шунингдек, Ўзбекистон Республикаси Олий Мажлиснинг 1993 йил 3 сентябрдаги 952-ХII сонли қарорига мувофиқ 1994 йил 1 июлдан бошлаб, Ўзбекистон Республикаси ҳудудида қонуний тўлов воситаси бўлган миллий валюта — “сўм“ муомалага киритилди.\nЎшанда 1, 3, 5, 10, 25, 50 сўмлик қоғоз банкноталар ҳамда 1, 3, 5, 10, 20 ва 50 тийинлик тангалар муомалага киритилган эди. 1997 йилнинг 1 мартидан 200 сўмлик банкнота ҳамда 1, 5 ва 10 сўмлик тангалар муомалага киритилди. 2000 йилнинг 1 июнидан 500 сўмлик, 2001 йилнинг 1 сентябридан эса 1 000 сўмлик банкноталар жорий қилинди.\n2005 йилнинг 1 июлида валютанинг 10 йиллиги муносабати билан 100 сўмлик танга истеъмолга киритилди. 2011 йилнинг 1 сентябрида эса 20 йиллик муносабати билан 500 сўмлик танга зарб қилинди.\n2013 йилнинг 1 июлидан – 5 000 сўмлик банкнота муомалага киритилди.\nБундан ташқари, 1999 йил 20 октябрдан Жалолиддин Мангубердининг 800 йиллиги муносабати билан 25 сўмлик, 2002 йил 1 ноябрдан Шаҳрисабз шаҳрининг 2700 йиллигига бағишлаб 50 сўмлик, 2009 йил 1 сентябрдан Тошкент шаҳрининг 2200 йиллиги муносабати билан икки хил кўринишдаги 100 сўмлик металл тангалар муомалага киритилган.\nВа ниҳоят 2017 йилнинг 20 февраль куни Ўзбекистон Республикаси Олий Мажлиси Сенати кенгашининг «Ўзбекистон Республикаси Марказий банки томонидан 10000 сўмлик банкнотларнинг чиқарилиши тўғрисида»ги қарори қабул қилинди. Унга кўра, жорий йилнинг 10 мартидан қиймати 10 000 сўмга тенг банкнотлар муомалага киритилди.\nЎзбекистоннинг миллий пул бирлиги ўзининг ёрқин дизайни билан эътирофга тушиб улгурган банкноталардан бири ҳисобланади. 2015 йилда Microsoft компаниясининг MSN’нашри дунёнинг энг чиройли пуллари рўйхатини эълон қилганида, ўзбек сўми “Ташқи кўриниши билан қимматли” деб ном олган пуллар қаторига киритилган эди.\nБугунга келиб, мамлакат ҳудудида миллий валютанинг қадрини янада мустаҳкамлаш йўлида ҳукумат томонидан турли чора-тадбирлар амалга оширилмоқда. Бунга мисол қилиб, GM-Uzbekistan машиналарининг фақат сўмга савдо қилинишини таъминлаш, бундан ташқари, Ўзбекистон мобиль операторлари 2018 йилнинг 1 июлидан бошлаб миллий валютада тарифлар ўрнатиши ва ҳисоб-китобларни амалга ошириши ҳам мана шу йўлда олиб борилаётган кенг кўламли ислоҳотларнинг намунасидир.\nҚоғоз пуллар ва банкноталарни зарб қилиш ҳуқуқи Ўзбекистон марказий банкига тегишли бўлиб, уларни қалбакилаштириш қонун йўли билан тақиб қилинади.


ЎЗБЕКИСТОН РЕСПУБЛИКАСИ ОЛИЙ СУДИФУҚАРОЛАР ВА ТАДБИРКОРЛИК СУБЪЕКТЛАРИ ҲУҚУҚЛАРИ МАЪМУРИЙ СУД ҲИМОЯСИДА from\nФУҚАРОЛАР ВА ТАДБИРКОРЛИК СУБЪЕКТЛАРИ ҲУҚУҚЛАРИ МАЪМУРИЙ СУД ҲИМОЯСИДА\nМамлакатимиз тараққиётининг замонавий босқичида кенг кўламли ислоҳотларни муваффақиятли амалга ошириш ва 2022-2026 йилларга мўлжалланган Янги Ўзбекистон тараққиёт стратегиясида белгилаб берилган устувор мақсадларга эришиш олдимизда турган энг долзарб вазифадир.\nЯнги Ўзбекистон шароитида давлат бошқаруви ва маҳаллий давлат ҳокимияти тизимининг самарадорлигини ошириш, улар фаолиятини натижадорликка йўналтириш орқали аҳоли фаровонлигини таъминлаш асосий масалалардан биридир.\nПрезидентимизнинг 2021 йил 22 ноябрдаги «2022-2023 йилларга мўлжалланган Янги Ўзбекистон маъмурий ислоҳотлари дастурини ишлаб чиқиш бўйича ташкилий чора-тадбирлар тўғрисида»ги Фармойиши бу борада муҳим аҳамият касб этмоқда. Унда мазкур маъмурий ислоҳотлар дастурини ишлаб чиқиш бўйича амалий чора-тадбирлар белгиланган.\nШу ўринда Президентимизнинг жорий йил 29 январь куни қабул қилинган «Давлат органлари билан муносабатларда фуқаролар ва тадбиркорлик субъектлари ҳуқуқларининг самарали ҳимоя этилишини таъминлаш ҳамда аҳолининг судларга бўлган ишончини янада ошириш чора-тадбирлари тўғрисида»ги қарорини алоҳида таъкидлаш лозим.\nМазкур қарор мамлакатимизда маъмурий юстиция соҳасида амалга оширилаётган ислоҳотларнинг мантиқий давомидир.\nКонституциямизнинг 44-моддасига кўра, ҳар бир шахсга ўз ҳуқуқ ва эркинликларини суд орқали ҳимоя қилиш, давлат органлари, мансабдор шахслар, жамоат бирлашмаларининг ғайриқонуний хатти-ҳаракатлари устидан судга шикоят қилиш ҳуқуқи кафолатланган.\nЎз навбатида, мамлакатимизда маъмурий судларнинг ташкил этилиши Асосий қонунимизда белгиланган ушбу ҳуқуқлар самарали амалга оширилишини таъминлашга ҳам хизмат қилмоқда.\nДавлат органлари ёки мансабдор шахслар томонидан фуқаро ёки тадбиркорларнинг ҳуқуқлари бузилганда, уларни ҳимоя қилиш маъмурий судлар томонидан амалга оширилади.\nМаъмурий судларнинг биринчи навбатдаги вазифаси фуқаролар ва тадбиркорлик субъектларининг давлат органлари билан муносабатларида қонун устуворлигини таъминлаш билан бир қаторда улар ҳуқуқлари ва қонуний манфаатларини самарали ҳимоя қилиш ҳисобланади.\nДунёнинг тараққий этган мамлакатларида айнан маъмурий судлар фуқаро ёки тадбиркорлар ҳуқуқлари ва қонуний манфаатлари ижро органлари томонидан бузилишининг олдини олишда, уларни ғайриқонуний қарорлар, ҳаракатлар ё ҳаракатсизликдан ҳимоя қилишда муҳим ўрин тутади.\nШу муносабат билан фуқаролар ва тадбиркорлик субъектларининг бузилган ҳуқуқларини ҳимоя қилишда судлар, айниқса, маъмурий судларнинг ролини кучайтириш, уларни фуқаро ва тадбиркорларнинг ҳақиқий ҳимоячисига айлантириш зарур.\nБунинг учун, аввало, жамиятда маъмурий судларга бўлган ишончни янада ошириш мақсадида давлат органлари томонидан суд қарорлари ижро этилиши устидан назоратнинг таъсирчан механизмларини жорий этиш талаб этилади.\nДарҳақиқат, суд амалиёти таҳлил қилинганда маъмурий судларда иш ҳолатларини исботлаш мажбурияти тарафларнинг ўзига юклатилгани уларни тенгсиз ҳолатга келтираётганини кўрсатди. Жумладан, ҳуқуқи бузилган фуқаро ёки юридик шахснинг ўз талабларини исботлаб бериш бўйича имкониятлари давлат органларининг ресурсларига қараганда бирмунча чекланган.\nШунингдек, амалдаги қонун ҳужжатларига мувофиқ, оммавий-ҳуқуқий низолар бўйича суд ҳужжатлари ижро қилиш учун давлат органларига оддий хат орқали юборилади. Ушбу ҳужжатлар бўйича мажбурий ижро варақалари берилмайди.\nШу сабабли фуқаро ёки юридик шахснинг шикояти асосида чиқарилган суд ҳужжати ижроси давлат органлари ёки мансабдор шахслар томонидан ихтиёрий равишда амалга оширилишини таъминлаш учун таъсирчан назорат механизмлари мавжуд эмас эди. Бунинг натижасида кўп ҳолатларда фуқаролар ёки юридик шахслар манфаатида чиқарилган суд ҳужжати давлат органлари ёки мансабдор шахслар томонидан ижро этилмасдан қолаётгани ҳам ҳеч кимга сир эмас.\nМасалан, 2021 йилда маъмурий судларнинг 5 минг 331 та қарорида давлат органларига қонун бузилиши ҳолатларини бартараф этиш бўйича мажбурият юклатилган бўлиб, уларнинг 2 минг 905 таси, яъни 54,5 фоизи ижро этилгани ҳақида судларга тегишли ахборот берилмаган.\nУшбу ҳолатлар инобатга олинган ҳолда, Президентимиз қарорида давлат органлари қарорлари устидан берилган шикоятларни кўриб чиқишда маъмурий судларнинг ролини кучайтириш, уларни фуқаролар ва тадбиркорлик субъектларининг ҳақиқий ҳимоячисига айлантиришга қаратилган муҳим чоралар белгиланди.\nЖумладан, маъмурий суд ишларини юритишни «суднинг фаол иштироки» тамойили асосида амалга ошириш назарда тутилди. Бунда маъмурий судларга ишнинг ҳақиқий ҳолатларини аниқлаш учун ўз ташаббуси билан далилларни йиғиш мажбурияти юкланади, ҳуқуқи бузилган фуқаро ёки тадбиркорлик субъектига эса, далилларни йиғишда фақат ўз имконияти доирасида иштирок этишига шароит яратилади.\nХорижий тажрибага эътибор қаратадиган бўлсак, бугунги кунда маъмурий суд томонидан ўз ташаббуси билан далил йиғиш амалиёти Германия, Грузия, Озарбайжон ва Қозоғистон каби давлатларнинг қонунчилигида мавжуд.\nҚарор билан жисмоний ва юридик шахсларга одил судловга эришишда имкониятларни кенгайтириш мақсадида судга мурожаат қилишда «ягона дарча» тартиби жорий этилиши белгиланди. Фуқаро ва тадбиркорларни сарсон қилмаслик учун судга берилган даъво аризасини тааллуқли эмаслиги асоси билан қайтариш тақиқланади.\nДаъво аризасини қабул қилган суднинг ўзи уни кўриб чиқиш учун ваколатли судга ўтказиши назарда тутилмоқда. Бу ҳам, албатта, фуқароларнинг судга мурожаат қилишида қулайликлар яратади, уларнинг оворагарчиликлари олди олинишига хизмат қилади.\nШу билан бирга, фуқароларнинг судма-суд овора бўлишининг олдини олиш мақсадида қарорда ҳуқуқи бузилган фуқаро ёки тадбиркорлик субъектига оммавий-ҳуқуқий муносабатдан келиб чиқадиган низо билан бирга, унга сабабий боғланишда бўлган, яъни давлат органи ёки мансабдор шахс етказган зарарни ундириш талабини ҳам маъмурий судга билдириш ҳуқуқи тақдим этилди ва бундай талабларни кўриб чиқиш маъмурий судлар ваколатига ўтказилиши белгиланди.\nХусусан, 2021 йилда маъмурий судлар давлат органи қарори устидан 15 минг 146 та шикоятни кўриб чиққан бўлса, улар натижасида етказилган зарарни ундириш бўйича 4 минг 28 та иш фуқаролик ёки иқтисодий судлар томонидан кўрилган. Эндиликда мазкур ишлар ҳам маъмурий судлар томонидан асосий низо билан бирга кўриб чиқилади.\nАҳолининг одил судловга эришиш даражасини ошириш, низо тарафлар ўртасида мақбул усулда ҳал қилинишини таъминлаш мақсадида қарорда фуқаро ёки тадбиркорлар шикоятлари асосида кўриладиган ишларда ярашувга эришиш механизмлари кенг жорий қилинади. Тарафларга айрим тоифадаги ишлар бўйича келишув битимини тузиш ҳуқуқи ҳам берилади.\nЭндиликда қонун ҳужжатларига тегишли ўзгартириш ва қўшимчалар киритилганидан сўнг давлат органи суд қарори ижросини ихтиёрий равишда таъминламаганда, унинг мансабдор шахсига суд жаримасини қўллаш, суд қарори ижроси кейинчалик ҳам таъминланмаган тақдирда, дастлабки суд жаримасини оширилган миқдорда қўллаш назарда тутилди.\nМазкур чора-тадбирларнинг амалга оширилиши давлат органлари фаолият юритишини, фуқаро ва юридик шахслар ҳуқуқлари ва манфаатлари самарали ҳимоя қилинишини таъминлайди. Шунингдек, маъмурий суд иш юритувини халқаро стандартларни инобатга олган ҳолда такомиллаштиришга ҳамда маъмурий судларни ҳақиқий халқ судига айлантиришга хизмат қилади.